KAK ROS – BELI ATAU TIDAK?

 Berikutan saman oleh sebuah firma tukang emas di Beirut terhadapnya, Rosmah Mansor, melalui peguamnya bukan saja menolak dakwaan menggunakan wang curi untuk  membeli 44 unit barang kemas bernilai hampir RM60 juta dan sedang dituntut itu, malah juga menafi melakukan pembelian kepada barangan tersebut.

 Sebaliknya, peguam isteri bekas Perdana Menteri itu berkata, barangan itu hanya diperlihatkan saja kepada Rosmah.

 Alamak, apa sudah jadi?

 Beli atau tidak beli? Benarkah diperlihatkan saja?

 Jika tidak dibeli, kenapa barangan kemas bernilai hampir RM60 juta tersebut yang dihantar kepada Rosmah pada 10 Februari, masih lagi disimpan di kediamannya sehingga ia dirampas oleh pihak polis dalam serbuan selepas kejatuhan Najib Razak dalam pilihanraya 9 Mei lalu?
Kenapa tidak segera dipulangkan sebaik saja selesai melihat-lihat atau membeleknya dan jika benar, tidak mahu membelinya?

 Berapa lama Rosmah mahu menyimpan barangan kemas itu di kediamannya?

 Apakah proses melihat-lihat dan membelek barangan kemas tersebut memerlukan tempoh masa lebih 3 bulan?

 Adakah mana-mana kedai emas sedia membiarkan barangannya disimpan di rumah pelanggan dalam tempoh begitu lama tanpa sebarang bayaran atau dibeli sebahagiannya?

 Global Royalty Trading SAL dalam samannya semalam, memohon perisytiharan mahkamah bahawa semua barangan yang dirampas pihak polis itu adalah milik sah mereka dan perlu dikembalikan atau alternatifnya, Rosmah perlu membayar kembali keseluruhan nilainya.

 Mungkinkah barangan itu sebenarnya memang dibeli oleh Rosmah, cuma bayarannya saja belum dijelaskan?

 Jika tidak, mengapa ia berada dalam simpanan Rosmah melebihi tempoh 3 bulan?

 Kak Ros, cakaplah betul-betul – beli atau tidak barangan kemas tersebut?
(ShahbudinHusin 11/07/2018)

0

0

votes
Article Rating
Kongsikan artikel ini


ALHAMDULILLAH, SETELAH SAMA-SAMA KALAH…..

Tanpa berselindung, Presiden UMNO, Zahid Hamidi berkata, pihaknya akan berbincang dengan Pas untuk meletakkan hanya satu calon pembangkang bertanding dalam pilihanraya kecil Sungai Kandis,  4 Ogos depan.
Katanya, ini adalah strategi pihak pembangkang untuk memastikan pertembungan satu lawan satu dan bagi memberikan saingan sengit kepada Pakatan Harapan.
“Kami juga akan ambil kira siapa calon yang boleh menang dan mampu mendapat sokongan dalam pilihanraya kecil itu,” ujar beliau.
Alhamdulillah….akhirnya nampak juga jalan kerjasama antara UMNO dengan Pas.
Sebelum ini, macam-macam hujah dan alasan diberikan untuk saling tidak bekerjasama antara kedua-dua parti itu, termasuk keyakinan bahawa pertandingan tiga penjuru adalah lebih baik untuk membenam Pakatan Harapan.
Acapkali juga Pas menyatakan kerjasama dengan UMNO hanya akan berlaku jika parti nasionalis itu sedia menerima Islam sebagai inti perjuangannya.
Bagaimanapun, UMNO selalunya membalas balik dengan mengatakan tiada keperluan untuk mereka bekerjasama dengan Pas kerana ia dibimbangi akan menjejaskan kesepakatan dalam BN.
Tetapi, senario politik semasa dan selepas PRU14 banyak merubah segala-galanya.
Tidak seperti dua pilihanraya kecil sebelum ini iaitu di Sungai Besar dan Kuala Kangsar di mana pertandingan tiga penjuru telah memberi kelebihan kepada BN, sebaliknya dalam PRU14 pada 9 Mei lalu, pertembungan tiga penjuru adalah suatu sejarah kemenangan buat Pakatan Harapan.
Kini, setelah sama-sama kalah, UMNO dan Pas nampaknya lebih percaya kepada strategi satu lawan satu pula dan mula menunjukkan keinginan untuk saling bekerjasama.
Hmmmm….
Cuma, sediakah Pas menerima huluran tangan untuk bekerjasama ini, lebih-lebih lagi jika yang bertanding adalah calon UMNO?
(ShahbudinHusin 12/07/2018).

0

0

votes
Article Rating
Kongsikan artikel ini


SELAGI JHO LOW TIDAK DITANGKAP, USAH CUBA2 MAHU SERAHKAN KUASA KEPADA
BN SEMULA

 Usaha memburu dan seterusnya menangkap Jho Low bagi tujuan merungkai skandal 1MDB nampaknya memerlukan usaha yang lebih gigih daripada pihak berkuasa Malaysia.

 Ini kerana Jho Jho dipercayai sedang berpindah randah ke negara-negara yang dirasakan selamat buatnya.

 Dari Hong Kong, Macau, China dan beberapa negara lain pula sudah menutup pintu buatnya,  beliau kini dikatakan berada di Kepulauan St. Kitts dan Nevis di West Indies.

 Jho Low dipercayai mempunyai kerakyatan di negara tersebut setelah membeli sejumlah hartanah atau membuat pelaburan di situ yang merupakan suatu syarat mudah bagi tujuan memperolehi kerakyatan.

 Selepas kejatuhan regim Najib Razak, usaha menangkap Jho Low dilihat mula menunjukkan perkembangan yang positif, selain banyak negara juga tampak sedia menghulurkan tangan bagi tujuan saling bekerjasama.

 Dalam situasi kritikal sekarang, hanya St. Kitts dan Nevis yang memberinya kerakyatan sebelum ini dan daripada itu tersedia laluan menuju ke beberapa negara lain, sebagai tempat perlindungan  selamat baginya.
Tetapi, sampai bila Jho Low mahu berada di negara yang asing dan tidak glamour untuknya yang baru berusia 37 tahun itu?
 Adakah beliau sanggup bersembunyi selama-lamanya di sana?

 Yang paling penting, pihak berkuasa Malaysia jangan mudah berputus asa dan terus berusaha melakukan pemburuan yang sangat penting itu kerana kejayaan menangkap Jho Low adalah kejayaan negara dan kebanggan bagi rakyat Malaysia.

 Sebagaimana rakyat telah menunjukkan kegigihan, kesatuan dan kesepakatan untuk menumbangkan Najib, UMNO dan BN dalam pilihanraya lalu yang salah satu tujuannya ialah untuk melihat Jho Low dapat ditangkap serta diadili, pihak berkuasa juga harus menunjukkan kerja kerasnya juga selepas ini bagi memenuhi matlamat itu.

 Melalui apa jua cara dan usaha, yang mustahak ialah Jho Low dapat ditangkap akhirnya.

 Yang kedua tidak kurang pentingnya juga ialah selagi Jho Low tidak ditangkap, rakyat usaha sesekali cuba-cuba mahu menyerahkan kembali kuasa pemerintahan negara kepada UMNO dan BN semula.

 UMNO dan BN selama ini begitu gigih mempertahan dan membela Jho Low, tidak mustahil mereka akan terus memberinya kebebasan semula jika diberikan kuasa dalam negara ini.

 Rakyat mesti terus menyokong Tun Mahathir dan Pakatan Harapan sehingga daripada Jho Low dapat diperah maklumat dan seterusnya beliau serta semua yang terkait dengan skandal 1MDB, menerima hukuman yang sewajarnya.
(ShahbudinHusin 12/07/2018)

0

0

votes
Article Rating
Kongsikan artikel ini


BARANGAN LAIN YANG DIBELI ROSMAH JUGA MESTI DIPERIKSA OLEH KASTAM

Sejumlah 44 unit barangan kemas bernilai hampir RM60 juta yang kini menjadi pertikaian antara tukang emas dari Lubnan dengan pihak polis yang merampasnya daripada kediaman serta kondo yang dikaitkan dengan Najib Razak, kini berdepan satu lagi cabaran baru.

 Pihak kastam dilaporkan berkata, kesemua barangan itu akan berdepan rampasan oleh pihaknya jika kemasukannya sebelum ini tidak dibuat perisytiharan melalui jabatan itu.

 Apa-apa barangan yang belum atau tidak diisytiharkan kemasukannya melalui kastam boleh berdepan dengan rampasan, kata Ketua Pengarah Kastam, T Subromanian.

 Apakah hanya 44 barangan kemas itu saja yang dibawa masuk tanpa perisytiharan kastam?

 Bagaimana dengan 12 ribu unit barangan kemas yang turut dirampas sebelum ini?

 Begitu juga, bagaimana dengan 567 beg tangan mewah dan 423 utas jam tangan mahal yang juga dirampas pihak polis?

 Adakah semua barangan itu dibawa masuk dengan membuat perisytiharan kepada kastam atau sebaliknya?

 Tidak mungkinkah semua atau sebahagiannya dibawa masuk secara haram dengan diberi keistimewaan pengecualian cukai atas kedudukan sebagai isteri Najib yang merupakan Perdana Menteri ketika itu?

 Terlanjur pihak kastam sudah bercakap mengenainya, amatlah wajar mereka kini memeriksa keseluruhan barangan yang dirampas itu untuk menentukan sama ada cukainya sudah dibayar atau wujud unsur-unsur mengelak cukai?

 Daripada keseluruhan barangan yang dirampas polis yang dianggarkan bernilai antara RM900 juta hingga RM1.1 bilion itu, kalau cukainya tidak dibayar, berapakah jumlah pengelakan cukai keseluruhannya?
Ini satu lagi perkara yang rakyat berhak tahu dalam konteks Malaysia Baru.
(ShahbudinHusin 13/07/2018)

0

0

votes
Article Rating
Kongsikan artikel ini


JIKA LOGO UMNO DIGUNA DI SUNGAI KANDIS, BAGAIMANA DALAM PILIHANRAYA
KECIL LAIN KALAU MCA, MIC ATAU GERAKAN YANG BERTANDING?

Calon UMNO dalam pilihanraya kecil Sungai Kandis, 4 Ogos depan dilaporkan akan menggunakan logo parti itu dan tidak lagi logo BN atau dacing sebagaimana lazimnya.

 Tindakan itu adalah berikutan kekalahan BN dalam PRU14 lalu yang menyaksikan gabungan itu buat pertama kali kehilangan kuasanya di peringkat Persekutuan.

 Dengan kekalahan buruk itu, manakala UMNO masih mampu menang 54 kerusi Parlimen (tiga daripadanya kemudian mengisytiharkan keluar UMNO untuk menjadi Ahli Parlimen Bebas), beberapa pemimpinnya menganggap logo BN bukan lagi produk yang menarik dan sesuai untuk dipasarkan kepada rakyat.

 Ada pula yang mengatakan, dengan kekalahan BN itu yang turut diikuti 10  komponennya mengumumkan keluar parti dan parti-parti utama seperti MCA, MIC serta Gerakan menunjukkan prestasi paling buruk, riwayat BN sebenarnya sudah pun berakhir.

 Lantaran itu, kebanyakan pemimpin UMNO mahu nama BN diabaikan terus mulai sekarang, sebaliknya hanya nama dan logo UMNO saja yang harus dipasarkan.

 Apabila berlaku kematian Adun Sungai Kandis, Shuhaimi Shafie dan pilihanraya kecil ditetapkan pada 4 Ogos depan, seruan kepada penggunaan logo UMNO itu semakin kuat kedengaran dan beberapa pemimpinnya menganggap inilah masa yang sesuai untuk UMNO melakukan percubaan itu.

 Oleh kerana calon UMNO yang bertanding di Sungai Kandis, maka memang haknya untuk menggunakan logo sendiri dalam pilihanraya kecil kali ini.

 MCA, sebuah parti komponen BN turut tiada bantahan terhadap hasrat UMNO itu.

 Bermakna, hampir mungkin calon UMNO di Sungai Kandis nanti akan menggunakan logo parti itu sendiri dan tidak lagi logo BN seperti selalunya.

 Demikian, pilihanraya kecil yang pertama diadakan setelah PRU14 ini bukan saja suatu ujian kepada kepimpinan Zahid Hamidi yang baru dipilih sebagai Presiden UMNO, tetapi juga ujian kepada penerimaan rakyat terhadap logo UMNO itu sendiri.

 Adakah penerimaan rakyat kepada calon UMNO yang menggunakan logo UMNO akan lebih baik berbanding menggunakan logo BN atau sebaliknya?

 Jika amalan tidak menggunakan logo BN itu menunjukkan reaksi yang positif, bagaimana jika berlaku pilihanraya kecil di masa akan datang di kawasan yang kouta kerusinya diperuntukkan kepada MCA, MIC atau Gerakan?

 Adakah calon-calon parti itu akan menggunakan logo masing-masing juga atau mereka kembali menggunakan logo BN?

 Atau mungkinkan MCA, MIC dan Gerakan akan dipaksa menggunakan logo UMNO dalam setiap pilihanraya kecil yang ditandingi oleh parti-parti itu?

 Akhirnya, UMNO yang pening atau rakyat akan tambah pening untuk membuat pilihan?
(ShahbudinHusin 13/07/2018)

0

0

votes
Article Rating
Kongsikan artikel ini


KEGAGALAN PERTAMA ZAHID HAMIDI YANG MEMUNGKINKAN LEBIH BANYAK KEGAGALAN
LAIN DI MASA DEPAN

 Sedari awal lagi, sebaik saja nama bekas Peguam Negara, Apandi Ali tersenarai sebagai salah seorang Ahli MT UMNO yang dilantik, ramai yang memberi reaksi dengan menggelengkan kepala masing-masing.

 Sepantas itu kemudiannya media sosial sarat dengan luahan kekecewaan, tidak setuju serta marah oleh ahli dan penyokong UMNO sendiri dengan pilihan yang dibuat oleh Presiden UMNO, Zahid Hamidi itu.

 Malah, langsung tidak ada yang memberi pujian kepada perlantikan Apandi itu atau mengatakan ia sebagai pilihan tepat yang dirasakan mampu memberi sumbangan ke arah memperkuatkan UMNO setelah kehilangan kuasanya pada pilihanraya 9 Mei lalu.

 Secara mudahnya, Apandi dengan  beberapa keputusannya dalam membersihkan nama Najib Razak sebagai Peguam Negara dalam skandal 1MDB sebelum ini, ia adalah tindakan yang dilihat tidak berwibawa dan tidak disenangi oleh ahli-ahli UMNO.

 Cuma, dulu mereka tidak berani bersuara kerana cengkaman “cash is king”  yang terlalu kuat diamalkan Najib. Kini, dengan rata-rata sedar Najib adalah punca utama kekalahan UMNO dan BN, mereka tidak mampu lagi untuk terus berdiam diri.

 Di sudut yang lebih parah, perlantikan Apandi itu adalah juga bukti paling nyata tentang kegagalan serta tahap kemampuan Zahid Hamidi sebagai peneraju baru UMNO dalam usaha memulihkan parti tersebut.

 Kenapa Zahid Hamidi begitu naif sehingga gagal melihat bahawa Apandi bukanlah sosok yang mampu memberi apa-apa sumbangan ke arah memperkuatkan UMNO?

 Ini adalah kegagalan pertama yang tidak sepatutnya dilakukan oleh Zahid Hamidi sebagai Presiden UMNO yang sekaligus membayangkan lebih banyak kegagalan lagi akan terus dilakukannya selepas ini.

 Lebih dari itu, penolakan Apandi sendiri terhadap lantikan tersebut dengan alasan bimbang keputusannya sebagai Peguam Negara sebelum ini memberi kesan negatif kepada parti, dengan sendirinya mengesahkan bahawa bekas Peguam Negara itu juga sedar dirinya adalah pilihan yang tidak baik dan salah buat UMNO.

 Dengan salah membuat pilihan itu, meskipun ditolak beberapa jam kemudian oleh Apandi, majoriti perwakilan UMNO kini harus menyesali keputusan memenangkan Zahid Hamidi dalam pemilihan jawatan Presiden UMNO, baru-baru ini.

 Zahid Hamidi, seperti yang diketahui dan disedari oleh ramai mereka yang mengenalinya, beliau bukanlah pemimpin yang sesuai untuk menerajui UMNO ketika dalam keadaan susah, apalagi untuk memulihkan parti itu dengan keringat dan semangat perjuangan.

 Beliau adalah sosok yang hanya sesuai ketika UMNO di era menang dan senang di mana percaturan dan senyumnya lebih mudah digunakan untuk menghidu pelbagai peluang perniagaan serta jawatan bagi dirinya sendiri.

 Dengan isu perlantikan Apandi yang secara nyatanya memperlihatkan kegagalan Zahid Hamidi, sebagaimana yang sudah dijangka dan banyak ditulis sebelum ini, keberadaannya sebagai  Presiden UMNO tidak lebih merupakan suatu berita gembira buat Pakatan Harapan dan kerajaan baru pimpinan Tun Mahathir Mohamad.

 Selagi UMNO dipimpin beliau yang mungkin lebih banyak lagi kegagalannya akan terus terserlah selepas ini, bersedialah untuk parti itu sekurang-kurangnya 15 tahun lagi menjadi pembangkang di negara ini.
(ShahbudinHusin 15/07/2018)

0

0

votes
Article Rating
Kongsikan artikel ini


KENAPA ZAHID HAMIDI LANTIK BEKAS PEGUAM NEGARA YANG TERCEMAR NAMANYA
SEBAGAI AHLI MT?

Presiden UMNO, Zahid Hamidi hari ini mengumumkan lantikan barisan pegawai, Ahli Majlis Tertinggi dan Pengerusi Badan Perhubungan UMNO Negeri-Negeri bagi sessi 2018-2021.
Katanya, perlantikan ini adalah langkah pertama beliau untuk membawa UMNO menuju pembaharuan agar parti terus relevan dalam arena politik negara.
Pegawai yang dilantik ialah Annuar Musa sebagai Setiausaha Agung, Tengku Adnan Tengku Mansor (Bendahari), Shamsul Anuar Nasarah (Ketua Penerangan) dan dan Mohd Sumali Reduan selaku Setiausaha Kerja.
Barisan Ahli Majlis Tertinggi yang dilantik pula ialah Norliza Abdul Rahim, Shahril Hamdan, Nurul Amal Mohd Fauzi, Anifah Aman, Tajuddin Abdul Rahman, Mohd Khusairi Abdul Talib, Johan Abdul Aziz, Azizah Mohd Dun, Abdul Rahman Mohamad, Hajiji Noor dan Apandi Ali.
Melihat senarai lantikan tersebut, tentu ramai yang keliru dan pening kepala, pembaharuan apakah yang Zahid Hamidi maksudkan daripada pilihan semua perlantikannya itu?
Apakah pembaharuan yang boleh diharapkan daripada lantikan otai lama yang merupakan pengampu dan pembodek Najib Razak seperti  Annuar Musa yang hanya berubah jawatan daripada Ketua Penerangan kepada Setiausaha Agung dan Tengku Adnan daripada Setiausaha Agung kepada Bendahari Agung?
Kenapa tidak dilantik daripada kalangan orang muda dalam UMNO sendiri atau profesional yang berwibawa dalam masyarakat?
Mengapa masih dikekalkan orang lama yang selama ini menjadi cemuhan dan kecaman masyarakat serta dianggap liabiliti kepada UMNO?
Yang paling mengejutkan tentunya ialah tindakan Zahid Hamidi melantik bekas Peguam Negara, Apandi Ali sebagai salah seorang Ahli MT UMNO.
Apakah tiada orang Melayu lain yang lebih baik dan tidak tercemar namanya selain Apandi yang boleh dilantik ke jawatan tersebut?
Tidakkah dengan perlantikan itu hanya mengesahkan lagi bahawa semua keputusan Apandi terhadap Najib semasa beliau menjadi Peguam Negara sebelum ini adalah kerana kecenderungannya terhadap UMNO?
Atau gambarannya ialah daripada UMNO beliau datang, maka kepada UMNO jugalah dia kembali?
Lebih dari itu, sebaik Pakatan Harapan mengambil alih pentadbiran negara selepas pilihanraya 9 Mei lalu, apakah Zahid Hamidi tidak maklum tentang kedudukan Apandi?
Sebagai makluman Zahid Hamidi, di bawah kerajaan baru ini, Apandi bukan saja digugurkan sebagai Peguam Negara, malah juga ditegaskan oleh Tun Mahathir Mohamad tentang kemungkinan beliau akan disiasat kerana menyembunyikan bukti mengenai salah laku 1MDB.
Malah, beliau bersama bekas Ketua Setiausaha Perbendaharaan, Irwan Siregar Abdullah dan bekas Ketua Pesuruhjaya SPRM, Dzukifli Ahmad adalah termasuk dalam senarai yang disekat untuk ke luar negara sehingga kini.
Bagaimana jika selepas ini Apandi berdepan siasatan serta pendakwaan di mahkamah?
Tidakkah palitan lumpur dan kekotorannya akan terpalit ke muka Zahid Hamidi sendiri dan UMNO seluruhnya?
(ShahbudinHusin 14/07/2018).

0

0

votes
Article Rating
Kongsikan artikel ini


RAKYAT DAN RAJA – SIAPA YANG LEBIH BERKUASA?

 1.  Tiada rakyat maka tiada Raja, inilah keadaan yang sebenarnya.

 2.  Jika kita kembali kepada sejarah, ia jelas menampakkan bahawa rakyatlah di suatu masa dahulu yang memilih siapa di kalangan mereka untuk diangkat sebagai Ketua yang kemudiannya ditukar gelaran sebagai Raja atau Sultan.

 3.  Apabila tiada persefahaman,  maka jalan terbaik ialah menjemput mereka sama ada dari Sumatra ( Minangkabau) mahu pun dari Kepulauan Sulawesi atau lebih tepat orang Bugis sebagai Ketua atau Raja mereka.

 4.  Raja atau Sultan Negeri Sembilan berasal dari Pagar Ruyong, Sumatra sementara Sultan Selangor dan Johor pula berasal dari keturunan Bugis,  di Sulawesi, Indonesia.

 5.  Ibu Sultan Perak berasal dari keturunan rakyat biasa Pulau Pinang sementara ibu Sultan Ibrahim Johor pula adalah seorang rakyat biasa keturunan  Inggeris dari England, beliau baru sahaja meninggal dunia baru-baru ini. Raja Muda Selangor pula adalah kacukan Bugis dan rakyat biasa dari Amerika Syarikat.

 6.  Keturunan apa pun mereka ini, yang sahih mereka telah diberi peluang diangkat sebagai Raja atau Sultan oleh rakyat.

 7. Hanya ADAT sahaja yang mengizinkan keturunan mereka dari asal ke cucu cicit untuk terus mewarisi tempat tersebut tanpa disoal oleh rakyat kini.

 8. Istilah Raja berasal dari perkataan Sanskrit, India yang bermaksud Rajan atau Ketua Puak.

 9. Sultan pula merupakan istilah Bahasa Arab yang berasal daripada perkataan   ‘Salatha’ yang bererti yang berkuasa.

 10. Sejak Merdeka keadaan mula berubah. Raja atau Sultan TIDAK lagi bertindak seperti yang termaktub dalam Perlembagaan. ‘Sekali air bah, sekali pantai berubah’.

 11. Mengikut hikayat lama, Laksamana Bentan, Megat Sri Rama telah melafazkan kata – kata yang sehingga kini masih bermain di kepala sebahagian rakyat iaitu ‘Raja Adil Raja DiSembah , Raja Zalim Raja DiSanggah’.

 12. Kezaliman Sultan membunuh Dang Anum, isteri Laksamana Bentan itu berakhir dengan apa yang dikenang sehingga sekarang sebagai –  ‘Sultan Mahmud Mangkat Di Julang’.

 13. Peristiwa tersebut mengingatkan kita khasnya Sultan bahawa mereka tidak boleh bertindak sesuka hati.

 14. Menjelang PRU 14 yang berlangsung pada 9hb Mei yang baru lepas, beberapa orang Sultan telah bertindak diluar batasan.

 15. Sultan Kelantan, Sultan Muhammad V telah menarik Darjah DK daripada Tun Mahathir. Darjah ini dianugerahkan kepada Tun oleh ayahanda beliau, Sultan Ismail Petra.

 16. Sebelum arahan diberi atau dikeluarkan, Tun Mahathir sendiri telah memulangkan pingat yang sama taraf  kepada Sultan Selangor.

 17. Di Johor pula Sultan Ibrahim dan anaknya Tunku Ismail   bersungguh – sungguh berkempen bagi mengalahkan Tun Mahathir dan parti beliau dengan alasan- alasan yang tak masuk akal.

 18. Sultan harus menerima hakikat bahawa usaha mereka telah ditolak oleh majoriti rakyat, justeru ia dengan sendiri membawa makna bahawa rakyat lebih cerdik dari mereka.

 19. Rakyat berasa lega apabila Pakatan Harapan yang diberi amanah memerintah telah melaksanakan beberapa perubahan atau reform apabila beberapa agensi seperti SPRM , SPR dan lain-lain yang selama ini berada dibawah kawalan Pejabat Perdana Menteri ( PMO ) diletakkan terus dibawah kawalan Parlimen.

 20. Banyak lagi Akta yang akan dimansuhkan dalam masa terdekat ini.

 21. Bagi menguatkan lagi Institusi Raja Berperlembagaan dan dalam masa yang sama bagi mengelakkan kekeliruan dan salah faham antara Raja dan Rakyat, maka perkara berikut adalah dicadangkan:-

 1.  Setiap tahun semasa Pembentangan Belanjawan sama ada di peringkat Parlimen ( Agong ) dan Negeri ( Sultan ), segala kos perkhidmatan, perbelanjaan dan penyelenggaraan mereka dan keluarga  MESTI dibentang bagi mendapat kelulusan. Ini kerana setiap sen yang dibelanjakan adalah hasil titik peluh rakyat, maka rakyat berhak diberitahu ke mana wang mereka dibelanjakan.

 2.  Parlimen MESTI meluluskan garis panduan yang jelas berkenaan perkara – perkara yang boleh dan tidak boleh dilakukan oleh mereka, sebagai contoh jumlah kereta yang dikecualikan dari sebarang cukai,  tidak boleh berniaga dan menggunakan pengaruh untuk sebarang projek, tidak boleh  ‘menjual’ sebarang Darjah Kebesaran,  tidak boleh mencampuri hal ehwal politik sama ada secara tersurat dan tersirat. Begitu juga tidak boleh terlibat dalam urusan pentadbiran seperti hal ehwal tanah dan pembangunan seperti yang dilakukan di Johor. Kuasa ini MESTI dibatalkan serta merta.

 22. Cadangan diatas adalah amalan biasa yang dilaksanakan di England dan di beberapa negara yang mempunyai Raja di Eropah.

 23. Semoga  ‘Reformasi’ ini berani dilakukan oleh Kerajaan Pakatan Harapan dibawah pimpinan Perdana Menteri, Tun Dr. Mahathir.

 24. Tindakan ini tidak sekali – kali menjejaskan kedudukan Sultan, malah ia akan memastikan mereka terus hidup di istana yang disumbangkan oleh rakyat jelata tanpa perlu menitiskan walau setitik peluh pun.

 25. Sila kongsi bersama pandangan saya ini.

 Terima Kasih.

 TAMRIN TUN GHAFAR
 Sabtu 14/07/18.

0

0

votes
Article Rating
Kongsikan artikel ini


ISU KAUM DAN AGAMA TIDAK AKAN BAWA UMNO ATAU PAS KE MANA-MANA

Apa yang nyata di sebalik keputusan PRU14 ialah sistem politik negara kita telah menemui titik kematangannya dan rakyat menolak amalan perkauman serta agama yang keterlaluan.

 Dengan menangnya Pakatan Harapan dan tumbangnya BN, pertukaran kerajaan selepas ini bukan lagi sesuatu yang asing.

 Tetapi, perubahan kerajaan tidak mungkin boleh dijayakan dengan momokan isu-isu perkauman atau agama, sebaliknya mesti bertunjangkan sejauh mana hak rakyat dapat diperjuangkan.

 Sesiapa yang berjaya memperjuangkan hak dan isu-isu rakyat, maka itulah yang akan menentukan siapa yang mampu menjadi kerajaan. Pakatan Harapan menang adalah kerana isu rakyat yang dibawanya dan UMNO serta Pas ditolak lantaran sentimen kaum serta agama tidak laku lagi untuk meraih undi.

 Jika Pakatan Harapan kekal dengan isu-isu rakyat yang diperjuangkannya sebagaimana sebelum PRU14 lalu, maka mereka akan berupaya terus kekal sebagai kerajaan dalam tempoh yang lebih lama lagi.

 Sebaliknya, kalau UMNO dan Pas masih terkepung dalam kepompong perkauman dan agama yang dalam waktu yang sama, para pemimpin kedua-dua parti itu turut terpalit dengan pelbagai skandal, salah laku dan kedurjanaan, perjuangan mereka tidak akan ke mana-mana.

 Sebaik kehilangan kuasa, UMNO patut sedar hakikat itu. Generasi Malaysia Baru bukan saja tidak terpana, bahkan menolak amalan politik berteraskan kaum dan agama yang keterlaluan.

 Malangnya, berbanding sebelum ini, sebaik saja kehilangan kuasa, UMNO sekarang ini terlihat lebih rasis lagi sifatnya.

 Semua isu yang dibantahnya dikaitkan dengan kedudukan kaum dan agama. Siapa jadi menteri kewangan, peguam negara, ketua hakim negara, menteri jaga komunikasi dan undang-undang, semuanya salah di mata UMNO kerana mereka bukan Melayu dan bukan beragama Islam.

 Begitu juga dengan Pas, semua jawatan yang sama seperti di atas adalah salah di mata parti itu kerana mereka bukan Islam dan kononnya suatu ancaman kepada kedudukan Islam.

 Harus kita ingat bahawa semua perlantikan itu tidak sama sekali bercanggah dengan perlembagaan negara, selain kedudukan individu berkenaan juga dilihat sesuai dari segi  ketokohan, intergiti dan kekananan mereka.

 Kalau perlembagaan sendiri tidak menghalang perlantikan itu, maka dari sudut apa lagi UMNO dan Pas mesti terus meniupkan sentimen perkauman dan agama melaluinya?

 Sejauh mana benarnya perlantikan mereka itu mengancam kedudukan Melayu dan Islam berbanding perangai setengah pemimpin UMNO yang terpalit skandal, mencuri harta rakyat, membiarkan isteri bermewah dan membazir atau  lagak sebahagian pemimpin Pas yang gemar mencarut serta memaki hamun atas nama agama?

 Apakah kemuliaan kedudukan Melayu dan Islam ditentukan oleh penjawat jawatan yang dipertikaikan itu atau melalui perangai kita sendiri?

 Jika kita seorang Islam yang baik, tidak melakukan kejahatan dan tidak dibawa ke mahkamah, kenapa kita mesti takut dengan peguam negara, ketua hakim negara atau menteri yang menjaga undang-undang  yang bukan berbangsa Melayu dan beragama Islam?

 Apakah seorang Melayu dan Islam yang jahat yang apabila diheret ke mahkamah, mereka sebenarnya berharap akan mendapat perlindungan daripada seorang peguam negara, ketua hakim negara dan menteri yang menjaga undang-undang yang berbangsa Melayu dan beragama Islam?

 Jika begitu, di mana maruah mereka sebagai orang Melayu dan beragama Islam?

 Dalam hal ini,  UMNO dan Pas boleh terus bermain dengan sentimen kaum dan agama, jika itu pilihannya, tetapi ia tidak membawa mereka ke mana-mana, jauh sekali untuk mampu menawan Putrajaya.

 Dalam kelompok Melayu dan Islam sendiri, mereka kini berpecah kepada beberapa kumpulan seperti UMNO, Pas, Bersatu, PKR, Amanah dan pelbagai pecahan kecil yang lain.

 Daripada semua itu, yang masih terpegun dengan amalan perkauman dan agama yang keterlaluan hanyalah UMNO dan Pas saja, itu pun tidak semua.

 Selebihnya adalah mereka yang sederhana dan melihat isu rakyat seperti rasuah, penyelewengan, tata kelola ekomomi dan urus tadbir yang baik sebagai keutamaan.

 Bagi golongan sederhana ini, peguam negara atau ketua hakim negara bukan melayu tidaklah isu yang terlalu besar asalkan mereka boleh berlaku adil, bertindak atas kebenaran dan tidak mempertahan, membela atau melindungi siapa pun yang menjadi penyamun dan merompak wang rakyat.

 Juga bukanlah isu bagi golongan sederhana dalam mempertahankan ketua hakim negara dan menteri undang-undang bukan Melayu berbanding malu membela Jho Low yang jelas-jelas merosak dan membawa bencana kepada negara.

 Hakikatnya, tiada guna pun jika Melayu yang beragama Islam duduk di kerusi penting itu sedangkan di mata rakyat mereka terlihat terang-terang bersekongkol dengan penyamun, melindungi perbuatan salah serta menyembunyikan kebenaran.

 Mereka yang berpencak atas nama kaum dan agama ini bukan saja makin mengecil, bahkan tidak lagi mendapat sokongan daripada kaum-kaum lain. Itulah sebabnya, kaum lain sudah lama menolak
 MCA dan MIC yang turut mengamalkan politik perkauman.

 Tanpa sokongan menyeluruh daripada kaum-kaum lain, mainan sentiimen perkauman dan agama yang keterlaluan itu akhirnya hanya menjadikan UMNO dan Pas syok sendiri bersama pentaksub mereka saja.

 Percayalah, mereka akan kekal sebagai pembangkang untuk tempoh yang lebih lama dengan isu-isu kaum dan agama itu.
(ShahbudinHusin 15/07/2018)

0

0

votes
Article Rating
Kongsikan artikel ini


KJ, INILAH MASANYA UNTUK TINGGALKAN UMNO!!!

 Walaupun Ahli Parlimen Rembau, Khairy Jamaluddin memberi alasan untuk menghormati majlis angkat sumpah berhubung keputusannya tidak keluar Dewan bersama Ahli-Ahli Parlimen UMNO dan Pas yang membantah perlantikan Speaker, tindakannya itu nyata tidak disenangi oleh banyak pihak.

 Selain ramai yang mengecamnya, bekas Presiden UMNO, Najib Razak turut membayangkan bahawa KJ mungkin berdepan tindakan tertentu daripada UMNO.

 “Itu (keluar Dewan) adalah keputusan parti. Saya serahkan kepada parti mengenai apa-apa keputusan mereka.

 “Mungkin mereka patut jelaskan mengapa mereka berbuat demikian,” kata Najib lagi yang pertama kali hadir di Parlimen sebagai wakil rakyat pembangkang.

 Barangkali jika tidak berkawan dengan Jho Low dan tiada 1MDB, mungkin hari ini Najib masih lagi sebagai Perdana Menteri atau pun setidak-tidaknya tetap di barisan kerajaan.

 Annuar Musa yang baru dinaikkan pangkat daripada ketua penerangan kepada setiausaha agung pula mengingatkan agar KJ berpada-pada mempertahankan pendiriannya berhubung keengganan bersama-sama keluar Dewan itu.

 Dalam penjelasannya, KJ menyatakan, beliau memutuskan tidak keluar Dewan kerana menghormati majlis angkat sumpah dan tidak mahu mencemarkan nama BN.

 Katanya, meskipun ada pertikaian mengenai perlantikan speaker, namun keluar Dewan bukanlah caranya untuk menunjukkan bantahan.

 “Hari ini hari Ahli Parlimen mengangkat sumpah, jadi kita perlu hormati Dewan. Cara mana kita nak bantah perlantikan speaker, ia boleh dibuat sewaktu perbahasan atau melalui “standing  order”  pada hari Rabu,” ujar KJ menghuraikan rasional keputusannya.

 Bersama KJ, seorang lagi Ahli Parlimen yang turut tidak meninggalkan Dewan ialah Anifah Aman dari Kimanis, malah beliau mengucapkan tahniah kepada Mohamad Ariff Yusof atas perlantikannya sebagai speaker yang baru.

 Selain mungkin akan terus dikecam oleh pelbagai pihak, KJ juga berdepan kebarangkalian akan dipulaukan oleh UMNO selepas ini.

 Dalam hal ini, KJ telah menunjukkan sedikit kematangan dalam tindakan politiknya dan jauh berbeza dengan keinginan Najib yang hanya mahukan ahli-ahli parti yang sanggup mati bersama UMNO.

 Soalnya, wajarkah sesiapa menggadai nyawa kerana UMNO?

 Adakah syurga sebagai balasannya?

 Apa pun, tindakan KJ tidak bersama UMNO keluar Dewan kerana membantah perlantikan speaker jelas memperlihatkan parti itu semakin tidak sesuai dengan jiwanya.

 KJ tidak perlu terus berpura-pura dalam hal ini. Beliau perlu membuat keputusan segera demi masa depan politiknya sendiri.

 Lagi pun selepas kalah dalam pemilihan jawatan presiden UMNO pada 30 Jun lalu dan Timbalan Presiden UMNO kini dipegang oleh Mohamad Hassan yang merupakan Ketua UMNO Bahagian Rembau dan KJ adalah timbalannya, masa depan beliau boleh dianggap sudah berakhir dalam parti itu.

 Adalah sukar untuk KJ bertanding apa-apa jawatan selepas ini, apatah lagi bagi jawatan presiden UMNO sekali lagi dalam pemilihan tiga tahun akan datang memandangkan Mohamad Hassan sudah pun berada di kedudukan nombor dua dalam parti sekarang ini.

 Malah, kiranya KJ sedia turun pangkat untuk bertanding jawatan naib presiden juga terlihat sukar laluannya  memandangkan keberadaan Mohamad Hassan sebagai Timbalan Presiden UMNO bagaikan telah mengunci masa depannya kerana mereka datang dari bahagian Rembau yang sama.

 Maka itu, pilihan yang terbaik bagi KJ ialah tinggalkan saja UMNO. Lagi pula, kalau pun tidak diharamkan kerana telah melanggar perlembagaan sendiri, masa depan UMNO juga teramat kelam selepas ini. Parti itu sudah tiada lagi masa depan.

 Walaupun banyak parti yang boleh dijadikan pilihan, tetapi Bersatu adalah pilihan yang terbaik untuk KJ membina semula masa depannya.

 Beliau perlu mengajak seramai mungkin kawan-kawannya dalam UMNO untuk menyertai Bersatu bagi menguatkan parti itu menjadi pengganti kepada UMNO.

 Bersama beberapa pemimpin muda yang ada dalam Bersatu, disertai dengan adanya Tun Mahathir yang diyakini mampu membina parti itu menjadi parti yang berwibawa dan diterima ramai, masa depan KJ juga ada lebih cerah jika beliau berani dan tidak bertangguh-tangguh dalam membuat keputusan.
(ShahbudinHusin 16/07/2018)

0

0

votes
Article Rating
Kongsikan artikel ini


KENAPA KJ TAK KELUAR DEWAN, TAK SETUJU DENGAN UMNO ATAU UMNO TIADA LAGI
DI HATINYA?

Dulu para pemimpin UMNO selalu mencemuh tindakan pembangkang yang sering keluar Dewan apabila membantah sesuatu itu.

 Kenapa kini mereka juga melakukan perkara yang sama?

 Baru sehari jadi pembangkang, UMNO sudah pun keluar Dewan kerana membantah perlantikan Speaker Parlimen yang mereka dakwa tidak menurut peraturan.

 Hahahaha….

 Dalam pada itu, di sebalik tindakan UMNO yang turut disertai Pas keluar Dewan itu, Ahli Parlimen Rembau, Khairy Jamaluddin tidak pula berbuat demikian.

 Apakah petandanya?

 Apakah KJ tidak setuju dengan tindakan keluar  Dewan itu atau UMNO sudah tiada lagi dihatinya?

 Buatlah keputusan segera, KJ?

 Masuk Bersatu boleh, masuk PKR atau Amanah pun tidak merupakan suatu kesalahan baginya.

 Lagi pun, dengan tiada pembaharuan di bawah kepimpinan Zahid Hamidi sekarang ini, perlantikan orang-orang lama menguasai parti dan lagi-lagi dengan isu perkauman yang dijadikan modal politik, UMNO pun sebenarnya sedang menuju kubur kematiannya.

 Pak Lah juga takkan tampar kalau keluar UMNO!!
(ShahbudinHusin 16/07/2018)

0

0

votes
Article Rating
Kongsikan artikel ini


BEZA MANIFESTO PH DENGAN MANIFESTO PH

 Secara umumnya, manifesto bermaksud suatu pernyataan bertulis, janji  atau perancangan masa depan yang dikemukakan oleh sesebuah parti bagi mendapat sokongan rakyat dalam sesuatu pilihanraya yang mana ia akan dilaksanakan setelah kemenangan dapat dicapai.

 Sekali imbas, manifesto seolah-olah wajib dilaksanakan kerana ia merupakan janji yang dikemukakan kepada rakyat dan setelah rakyat memberi kemenangan, maka rakyat berhak menerima apa yang dijanjikan itu.

 Meskipun begitu, seperti kata Tun Mahathir Mohamad, manifesto bukanlah kitab suci yang sesebuah parti terikat 100 peratus untuk melaksanakannya.

 Ia, kata beliau, hanyalah sebagai panduan semata-mata yang bermakna perlaksanaannya boleh diubahsuai berdasarkan kesesuaian atau kemampuan sebuah parti itu.

 Dalam konteks BN dan PH, pembentangan manifesto sebenarnya harus dilihat dalam sudut yang berbeza.

 Ketika BN membentangkan manifestonya, mereka adalah kerajaan di mana ketika itu mereka mengetahui tahap kemampuan dan status kewangan negara sama ada sesuatu yang dijanjikan itu boleh dilaksanakan atau sebaliknya.

 Misalnya, jika BN menjanjikan untuk menurunkan harga kereta, ia bermakna ketika janji itu dikemuka atau dibentangkan kepada rakyat, mereka tahu ia memang boleh dilaksanakan dengan cara menurunkan cukai-cukai tertentu yang diyakini tidak menjejaskan kewangan negara.

 Dalam erti kata lain, jika BN yang merupakan kerajaan ketika manifesto dibentangkan, tetapi janji menurunkan harga kereta itu gagal ditunaikan setelah sokongan rakyat diperolehi, mereka boleh dianggap sebagai mungkir janji atau dalam bahasa kasar sikit – pembohong besar.

 Apabila Najib Razak mengatakan manifesto adalah janji yang mesti ditunaikan, ia sebenarnya lebih tepat untuk merujuk kepada BN yang merupakan sebuah kerajaan ketika manifesto itu dirangka.

 Sebalik itu, manifesto adalah berbeza bagi PH yang merupakan pembangkang ketika mereka menyertai pilihanraya pada 9 Mei lalu.

 Ketika PH mengemukakan manifesto atau janjinya kepada rakyat, mereka tidak banyak tahu mengenai kedudukan kewangan negara atau tahap kemampuan sebenar untuk janji itu sama ada dapat dilaksanakan 100 peratus atau sebaliknya.

 Apa yang dibentangkan lebih merupakan iltizam atau keyakinan bahawa apa yang dijanjikan itu adalah baik dan bermanfaat buat rakyat.

 Hanya setelah mendapat sokongan rakyat dan menjadi kerajaan, barulah PH tahu tahap kemampuan dan kedudukan sebenar kewangan negara. Ketika itu jugalah, baru diketahui ada fail sulit, fail merah, fail tersembunyi dan sebagainya.

 Setelah menjadi kerajaan juga, barulah PH tahu tahap sebenar hutang negara, kos sesuatu projek mega yang digembar-gemburkan BN sebelum ini, malah barulah juga diketahui bagaimana “kong kali kongnya”  pengurusan ekonomi dilakukan di mana ada projek yang baru 13 peratus siap pun sudah boleh dibayar sehingga 90 peratus.

 Semua itu adalah halangan atau kekangan yang menimbulkan masalah kepada PH dalam menunaikan semua janji-janjinya kepada rakyat.

 Meskipun demikian, oleh kerana ia merupakan janji, PH tetap seboleh mungkin cuba melaksanakannya, tetapi oleh kerana adanya kekangan kewangan atau halangan tertentu, ia terpaksa diubahsuai atau memerlukan tempoh tertentu untuk dilaksanakan.
Dalam soal perlantikan speaker, meskipun PH berjanji untuk melantik daripada kalangan Ahli Parlimen, tetapi oleh kerana ada masalah tertentu, ia tidak dapat dilaksanakan.  Ini tidak boleh dianggap melanggar janji.mTetapi, penggantinya seorang bekas hakim nyata lebih berwibawa dan seharusnya memberikan rasa gembira kepada rakyat

Rakyat dalam hal ini harus faham dan tidak terburu-buru menuntut janji. PH sendiri sedar jika mereka gagal menunaikan janji yang terkandung dalam manifesto, hukuman dikalahkan dalam pilihanraya yang seterusnya memang sedia akan menanti.

 Cuma, ruang masa dan pengubsuaian hendaklah juga diberikan kerana PH kerana mereka adalah kerajaan baru. Yang penting, janji utama seperti menghapuskan GST, menstabilkan harga minyak, menyiasat 1MDB, menangkap Najib dan lain-lain tetap dilaksanakan untuk kesejahteraan dan kebaikan rakyat.

 Kita boleh lihat sendiri, BN yang berkuasa sejak sekian lama pun tidak dapat memenuhi semua janjinya dalam pilihanraya-pilihanraya sebelum ini, maka berilah sedikit masa juga untuk PH menunaikan sebaik mungkin apa yang telah dijanjikannya.

 Jika tidak dapat penggal pertama ini, di penggal-penggal seterusnya pasti semua janji dalam manifesto itu akan ditunaikan juga akhirnya.
(ShahbudinHusin 17/07/2018)

0

0

votes
Article Rating
Kongsikan artikel ini


ORANG UMNO MENCATUR KUASA DALAM KERAJAAN PAKATAN HARAPAN?

 Sejak Pakatan Harapan ada kuasa dan menjadi kerajaan, bukan saja mereka yang merupakan ahli dan penyokong parti-parti dalam gabungan itu yang sibuk mencatur kuasa, rupa-rupanya orang UMNO pun tidak ketinggalan sama.

 Di sebalik ada yang masih setia dengan UMNO atau menyalahkan Najib Razak sebagai punca utama UMNO kehilangan kuasa, terdapat juga ahli-ahli parti itu yang sudah berwajah dua.

 Dalam beberapa insiden,  ada yang tanpa segan silu mendakwa bahawa mereka sebenarnya menyokong Pakatan Harapan secara diam-diam dalam pilihanraya lalu, meskipun masih lagi berstatus ahli UMNO sehingga kini.

 Konon katanya, apa yang mereka lakukan selama ini adalah dalam pengetahuan Tun Mahathir Mohamad dan Perdana Menteri memang merestui tindakan mereka.

 Lebih daripada itu, mereka juga mendakwa sokongan ahli-ahli UMNO terhadap Pakatan Harapan  seperti merekalah yang sebenarnya banyak menyumbang kepada kemenangan gabungan itu sehingga berjaya mengalahkan UMNO dan BN.

 Tidak kurang, ada juga orang UMNO yang ketika ini asyik memuji-muji kehebatan Tun Mahathir di mana-mana, asal saja mereka ada peluang bercakap dan menonjolkan diri, meskipun mereka sebelumnya selalu mengambil pendirian mempertahankan UMNO dan BN.

 Di antara mereka itu, ada juga yang mendakwa selalu menghantar maklumat penting secara terus kepada Tun Mahathir melalui aplikasi whatsapp sebagai menunjukkan betapa rapatnya hubungan mereka dengan Perdana Menteri ke-7 sekarang.

 Pengakuan itu malah membuatkan seseorang yang rapat dengan Tun Mahathir agak terkejut kerana sepanjang pengetahuannya, sama ada sebelum ini atau setelah menjadi Perdana Menteri buat kali kedua, Tun Mahathir bukanlah seorang diketahui aktif berhubungan dengan orang lain melalui whatsapp.

 Namun, yang paling menarik ialah ada di kalangan mereka yang sebelum ini diketahui pernah bekerja dengan menteri UMNO juga turut cuba tumpang semangkuk mencatur kuasa dalam kerajaan baru ini.

 Mereka ini mula berkawan rapat dengan individu tertentu yang diketahui rapat dengan menteri-menteri Pakatan Harapan, lalu dalam waktu yang sama mencadangkan agar orang-orang pilihan mereka untuk diletakkan bekerja dengan menteri-menteri berkenaan sama ada sebagai setiausaha politik, pegawai khas dan sebagainya.

 Matlamat mereka ini lebih kepada perniagaan. Dengan meletakkan orang-orang pilihan di kementerian-kementerian tertentu, mereka berharap akan terus dapat membolot kontrak dan peluang-peluang perniagaan sebagaimana ketika era pentadbiran BN sebelum ini.
Tak malukah mereka itu?

 Yang nyata, belum 100 hari UMNO kehilangan kuasa, semakin ramai ahli-ahli parti itu yang mula resah dan bimbang tentang masa depan yang mungkin tidak lagi seceria berbanding ketika BN berkuasa dahulu.

 Bayangkan bagaimana gelagat mereka menjelang enam bulan, setahun atau dua tahun akan datang?
Tungguuu….mungkin tulisan ini ada sambungannya lagi selepas ini.
(ShahbudinHusin 17/07/2018)

0

0

votes
Article Rating
Kongsikan artikel ini


ADAKAH INI PETANDA AZMIN AKAN MENCABAR ANWAR?

Wanita PKR menyambut baik hasrat Anwar Ibrahim untuk bertanding jawatan presiden dalam pemilihan akan datang, namun mengingatkan agar parti bersedia “menjulang prinsip demokrasi” sekiranya jawatan tertinggi parti itu dicabar.

 Jelas ketuanya, Zuraida Kamaruddin, PKR perlu menjuarai isu demokrasi yang diperjuangkan selama 20 tahun dan ia perlu bermula dari kalangan pemimpin parti itu sendiri.

 “Peranan beliau (Anwar) dan  Dr Wan Azizah Wan Ismail selaku pencetus agenda perubahan hampir 20 tahun lalu tentulah tidak dapat disangkal mana-mana pihak.

 “Pasca pilihan raya umum ke-14 menyaksikan PKR telah pun menjadi parti terbesar dalam kerajaan, ia juga membawa bersama perubahan dalam struktur kepimpinan parti serta dinamika yang berbeza dari sebelumnya.

 “Dalam pada tawaran Anwar diterima dengan terbuka, parti juga harus bersiap-siaga menjulang prinsip demokrasi dalam menghirup udara segara Malaysia baru yang diamanahkan oleh rakyat Malaysia,” katanya dalam satu kenyataan.

 Dalam menyatakan hal itu, Zuraida turut menyorot “kecemerlangan” pentadbiran Selangor dan kepimpinan bekas menteri besarnya, Azmin Ali.

 Kata Zuraida, PKR mempunyai ramai pemimpin berkelayakan yang teruji kesetiaannya, berkarisma dan mempunyai rekod cemerlang dalam pentadbiran.

 “Tidak boleh disangkal lagi bahawa tatakelola dan kecemerlangan kerajaan Selangor menjadi antara penyumbang signifikan kepada keyakinan rakyat dalam melihat model pemerintahan Malaysia baru.

 “Keyakinan inilah yang menyebabkan BN yang berusi 61 tahun mampu ditumbangkan.
 Datuk Seri Mohamed Azmin Ali antara watak pimpinan yang dinamik dan dilihat mampu menggalas tanggungjawab kepimpinan.

 “Telah dibuktikan dalam pentabdiran kerajaan Selangor terdahulu, peranan terkini beliau yang memegang portfolio kanan kerajaan selaku menteri hal ehwal ekonomi membuktikan lagi sumbangan beliau bakal memberi impak positif dalam bersama-sama mengemudi bahtera PKR yang kita cintai,” katanya lagi.

 Zuraida yang merupakan Ahli Parlimen Ampang turut mengingatkan bahawa PKR “berbeza” dengan Umno yang sering menyaksikan jawatan tertinggi parti mereka tidak ditandingi.

 “Justeru, Wanita PKR menegaskan bahawa di samping menerima baik tawaran Anwar bertanding jawatan presiden, parti juga perlu menghormati perlembagaan parti dalam hal membuka ruang pertandingan mana-mana jawatan tanpa sebarang usaha sekatan.

 “We must walk the talk, kita perlu lakukan apa yang kita laungkan,” katanya.

 Berdasarkan kenyataan Zuraida ini, adakah ia merupakan bayangan atau petanda terbaru bahawa Azmin akan mencabar Anwar bagi jawatan Presiden PKR?

 Kenapa jadi begitu?

 Adakah Azmin akan mencabar Anwar berikutan khabar-khabar yang berlegar mengatakan Anwar sedang menyiapkan seseorang yang lain untuk melawan Azmin bagi jawatan timbalan presiden?

 Jika kedudukan Azmin sebagai timbalan presiden tidak dilawan, untuk apa beliau mencabar Anwar?

 Apakah Anwar dan Azmin sebenarnya sedang bersaing merebut jawatan Perdana Menteri selepas Tun Mahathir?
(ShahbudinHusin 18/07/2018)

0

0

votes
Article Rating
Kongsikan artikel ini


ZAHID HAMIDI MASIH TAK SEDAR DIRI….

Zahid…zahid….bilalah nak sedar diri?
Dan mengapa masih tidak mahu menerima realiti?
Jika benar legasi buruk Tun Mahathir Mohamad yang menjadi punca kekalahan BN, bagaimanakah beliau masih mampu mencipta kejayaan buat Pakatan Harapan dan berjaya menjadi Perdana Menteri buat kali kedua?
Kenapa rakyat tidak takut dan masih mempercayai Tun Mahathir untuk menyelamatkan negara kalau benar legasi yang ditinggalkannya terlalu buruk?
Sebagai Ketua Pembangkang, Zahid Hamidi seharusnya bercakap berdasarkan  fakta dan realiti bahawa Najib Razak adalah beban paling utama bagi UMNO dan BN sehingga membawa kekalahan parti itu.
Janganlah merapu tak tentu hala. Fakta tetap fakta.
Tanpa Najib, Rosmah Mansor, Jho Low dan 1MDB, UMNO dan BN mungkin masih berkuasa lagi pada hari ini.
Apa yang Zahid Hamidi takut sangat untuk mengakui perkara itu?
(ShahbudinHusin 18/07/2018)

0

0

votes
Article Rating
Kongsikan artikel ini


PENGUNDI PAS UNDI DACING?

 Melalui khabar yang dibawa oleh Ketua Pemuda UMNO, Asyraf Wajdi Dusuki, Pas dilaporkan setuju untuk tidak meletakkan calon pada pilihanraya kecil Sungai Kandis yang ditetapkan 4 Ogos depan.

 Persetujuan itu dengan maksud untuk memberi laluan kepada UMNO untuk berhadapan satu lawan satu dengan PKR dalam pilihanraya tersebut.

 Perkara itu kemudian disahkan oleh Pas Selangor yang menyatakan pertembungan satu lawan satu antara BN dengan PH akan memberi peluang yang lebih baik kepada pembangkang.

 Jarang benar Pas berpendirian tidak meletakkan calon sebagaimana pendiriannya di Sungai Kandis kali ini.
Ketika Pas sama-sama sebagai pembangkang dengan Pakatan Harapan sebelum ini, seperti di Sungai Besar dan Kuala Kangsar misalnya, parti tetap berkeras untuk meletakkan calon atas keyakinan mereka adalah parti Islam yang banyak sokongan, lebih berpeluang mencapai kemenangan, selain dakwaan memperjuangkan kebenaran serta berkewajipan menyertai pilihanraya sebagai satu cara untuk berdakwah dan berjihad.

 Pas juga selama ini tidak kisah dengan pertandingan tiga penjuru atau empat penjuru sekali pun, malah mengatakan kemenangan di akhirat jauh lebih penting berbanding kejayaan di dunia.

 Tetapi, sejak Pas dan UMNO sama-sama bergelar pembangkang sekarang ini, perubahan sikap dan pendirian Pas nampak begitu ketara sekali.

 Mereka kini setuju tidak bertanding semata-mata untuk memberi laluan kepada UMNO berhadapan satu lawan satu dengan calon PH daripada PKR.
Makanya, dalam kempen pilihanraya nanti, apakah Pas akan turut berkempen untuk UMNO?

 Apakah buat pertama kalinya juga kita akan menyaksikan Hadi Awang, Tuan Ibrahim Tuan Man dan lain-lain pemimpin Pas duduk sepentas dengan Zahid Hamidi dan Annuar Musa?

 Bagaimana pula dengan ahli dan penyokong Pas di Sungai Kandis?

 Sediakah mereka memangkah dacing kali ini?
(ShahbudinHusin 19/07/2018)

0

0

votes
Article Rating
Kongsikan artikel ini


PENYEBARAN BERITA PALSU LEBIH MENGGILA SELEPAS UMNO TIADA LAGI KUASA

 Ketika era pemerintahan BN, penyebaran berita palsu, adu domba, fitnah dan penyelewengan fakta boleh dikata dapat ditemui setiap hari melalui media-media arus perdana dan saluran televisyen tertentu.

 Betapa meluatnya rakyat kepada perkembangan itu sehingga ramai yang akhirnya membuat keputusan tidak lagi mahu membeli akhbar-akhbar serta menonton televisyen.

 Akbatnya jualah akhbar merosot dengan teruk dan siaran berita televisyen tidak lagi ditonton. Syarikat media rugi berjuta-juta dalam setahun, tetapi oleh sebab masih dipayungi oleh UMNO sebagai kerajaan, mereka terus dapat beroperasi seperti biasa.

 Tetapi, dengan tumbangnya BN, akhbar arus perdana dan saluran televisyen tertentu tidak lagi berani menjadi penyebar berita palsu, adu domba, fitnah mahupun penyelewengan fakta seperti dahulunya.

 Mereka tiba-tiba menjadi lunak dan mula memberi tempat kepada berita-berita baik mengenai apa yang diperkatakan oleh Tun Mahathir dan lain-lain pemimpin Pakatan Harapan.

 Individu tertentu yang selama ini kerap menghiasi dada akhbar dan televisyen dengan fakta karut, syak wasangka dan firnah semberono menyerang Tun Mahathir juga turut tidak kelihatan lagi kemunculannya.

 Kalau ada pun cubaan mengadu domba dan menyeleweng fakta, kadarnya hanya di tahap paling minima dan sipi-sipi saja. Berita-berita palsu dan fitnah hampir tiada lagi kerana pemilik akhbar dan televisyen berkenaan sedar risiko yang bakal dihadapi jika mereka terus berperangai buruk seperti dahulu.

 Perubahan itu bukan saja seiring kerana media arus arus perdana dan saluran televisyen berkenaan sedar tauke mereka adalah UMNO, manakala kerajaan yang berkuasa adalah Pakatan Harapan, tetapi juga disebabkan peneraju media-media terbabit ramai yang sudah ditamatkan perkhidmatan atau diminta meletakkan jawatan.

 Semua itu memberi erti bahawa media arus perdana dan saluran televisyen tertentu itu tahu dan sedar perangai buruk dan kesalahan mereka selama ini.

 Kiranya tiada apa-apa yang ditakut atau dibimbangi, mereka seharusnya terus mengekalkan ketua pengarang atau pengawal bilik berita yang sama, meskipun kerajaan bertukar kerana hakikatnya pemilikan atau syarikat akhbar arus perdana atau saluran televisiyen itu tidak pun berubah dan kekal dipunyai oleh UMNO.

 Walaupun demikian, penyebaran berita palsu oleh pemain media sosial pro UMNO dan BN yang kini sudah menjadi pembangkang sebenarnya tidaklah terhenti begitu saja.

 Cuma, ia sudah bertukar daripada media arus perdana dan saluran televisyen kepada medium media sosial. Sebab itu, kebelakangan ini begitu kerap tersebar petikan berita atau tangkap layar yang kononnya merupakan kenyataan pemimpin-pemimpin tertentu Pakatan Harapan yang disebarkan secara meluas menggunakan logo portal-portal berita bebas tertentu.

 Antaranya yang dikesan sebelum ini ialah mengenai isu Raja, Melayu dan Islam, kandungan manifesto, berkaitan cukai SST serta kadarnya, tempoh lupus kenderaan dan macam-macam lagi.

 Hampir saban hari, tatap saja media sosial, pasti terjumpa berita palsu yang pro kepada UMNO dan BN. Tahapnya makin rancak dan kerap. Ia hampir sama dengan dulu di mana selak saja akhbar atau buka televisyen, tidak lain akan kedapatan penuh dengan berita palsu, fitnah, adu domba dan menyeleweng fakta yang memburuk-burukkan Pakatan Harapan.

 Semua berita palsu itu yang kononnya merupakan kenyataan pemimpin-pemimpin tertentu, tetapi tidak pernah diucapkan, disebarkan secara meluas melalui media sosial tidak lain dengan tujuan untuk mengelirukan rakyat dan mencambahkan kebencian terhadap kerajaan baru Pakatan Harapan.

 Pengendali dan pemain media sosial pro UMNO dan BN kini sedar media arus perdana serta saluran televisyen tertentu tidak boleh lagi digunakan untuk perkara-perkara buruk seperti itu. Media tersebut seolah-olah sudah jadi baik, tetapi kejahatan menyebarkan berita palsu disandarkan pula kepada media sosial.

 Petunjuknya cuma satu, menyebar berita palsu, fitnah, adu domba dan menyeleweng fakta bukan saja tidak dapat dipisahkan daripada UMNO dan BN, malah tahapnya makin menggila setelah mereka menjadi pembangkang sekarang ini.

 Ia berbeza dengan pemain media pro Pakatan Harapan yang dulu hanya menumpu kepada menyerang kredibiliti, mendedah penyelewengan, mengkritik dan mengapungkan kebenaran bagi kefahaman rakyat betapa buruknya cara pemimpin UMNO dan BN mentadbir negara selama ini.

 Itulah yang akhirnya menyedarkan rakyat untuk berani membuat perubahan dan menumbangkan BN.

 Malah hari ini, setelah menjadi kerajaan, pemain media sosial pro Pakatan Harapan terus berpaksikan  perjuangan kebenaran seperti dulu, bahkan sama sibuk menangkis berita-berita palsu yang disebarkan oleh mereka yang pro UMNO dan BN dengan tujuan rakyat tetap mengetahui kebenaran di penghujungnya.
(ShahbudinHusin 19/07/2018)

0

0

votes
Article Rating
Kongsikan artikel ini


BERSATU JANGAN TERLALU GHAIRAH NAK UBAH SISTEM PEMILIHAN ATAU BEREBUT
JAWATAN, KUKUHKAN PARTI LEBIH DULU

 PPBM atau Bersatu akan mengadakan pemilihan barisan kepimpinan buat kali pertama bagi peringkat cawangan, bahagian serta majlis tertinggi bermula September hingga hujung tahun ini.

 Difahamkan tarikh 1 hingga 14 September adalah untuk mesyuarat cawangan-cawangan dan 30 September hingga 10 Oktober pula ditetapkan untuk mesyuarat bahagian-bahagian.

 Perhimpunan agung pula dijangka akan diadakan pada Disember nanti.

 Apa yang menarik bagi Bersatu ini ialah pemilihan kali pertamanya diadakan dengan kedudukannya sudah pun menjadi kerajaan di peringkat Pusat hanya setelah kira-kira dua tahun ia ditubuhkan pada 2016 yang lalu.

 Ini juga adalah kali pertama sebuah parti yang hanya bertaraf penaja dan kemudian menyertai Pakatan Harapan, lalu terus dapat menumbangkan UMNO dan BN yang sudah bertapak kukuh sejak lebih 61 tahun lamanya.

 Lantaran itu, tidak menghairankan pemilihan pucuk pimpinan Bersatu yang akan buat julung kalinya ini mengundang ghairah dan tarikan yang bukan sedikit daripada ahli-ahli parti itu.

 Ramai yang dilihat teruja untuk bertanding dan memegang pelbagai jawatan, tentulah ia dengan harapan apabila ada jawatan penting dipegang dalam parti yang sedang menguasai kerajaan, maka pelbagai nikmat dan habuan akan datang bergolek menyusul daripadanya.

 Keghairahan kepada jawatan itu bukan saja menyebabkan ada yang mengungkit-ungkit sumbangan dan usaha mereka dalam pilihanraya lalu yang kononnya amat besar dan seolah-olah wajar dibalas dengan pemberian jawatan dalam parti, malah terdapat juga yang terlebih lajak daripada laju dengan mencadangkan sesuatu yang agak drastik bagi sebuah parti baru seperti Bersatu.

 Sistem pemilihan yang digariskan dalam perlembagaan Bersatu ialah berasaskan perwakilan. Ia bukan saja sama seperti UMNO, malah kebanyakan parti di negara kita juga mengamalkan sistem yang sama.

 Hanya PKR yang memperkenalkan sistem satu ahli satu undi, bahkan untuk pemilihan parti itu pada September nanti, parti itu juga dijangka memperkenalkan sistem pengundian secara elektronik.

 Apa yang dilakukan oleh PKR ini lantas membuatkan sesetengah pihak dalam Bersatu turut terpesona dengan amalan keterbukaan itu, lalu mencadangkan agar sistem yang sama diamalkan oleh Bersatu, termasuk ada yang menulis panjang lebar mengenainya.

 Hello…dah fikir panjang ke nak tiru PKR tu?

 Harus diingat bahawa PKR hanya sedia berbuat demikian setelah 20 tahun kewujudannya.

 Apakah Bersatu yang belum sampai usia dua tahun mampu berbuat demikian?

 Sudahkah difikirkan dari segi logistik, tenaga manusia dan pelbagai masalah lain jika mahu memperkenalkan sistem satu ahli satu undi itu secara manual?

 Jika mahu dilakukan undian secara elektronik pula, sudahkah diambil kira soal peralatan, perisian, pengendali sistem, jangkauan wifi dan kos besar bagi segala-galanya?

 Lebih daripada itu, oleh kerana yang tertulis dalam perlembagaan Bersatu ketika ini ialah sistem perwakilan, jika mahu diubah kepada sistem satu ahli satu undi, bermakna satu mesyuarat agung luar biasa bagi meminda perlembagaan hendaklah diadakan terlebih dahulu.

 Memandangkan tarikh antara September hingga Disember tahun ini sudah dipilih sebagai tempoh untuk mesyuarat cawangan, bahagian dan perhimpunan agung, apakah perlu diadakan satu lagi perhimpunan agung khas dalam tempoh yang sama semata-mata untuk tujuan meminda perlembagaan parti?

 Mampukah parti mengadakan dua perhimpunan – satu untuk meminda perlembagaan dan satu lagi untuk pemilihan – dalam waktu yang hampir serentak?

 Kepada yang ghairah dengan sistem pemilihan atau perebutan jawatan, mereka seharusnya perlu beristighfar sejenak dan merenung kembali tujuan Bersatu ditubuhkan.

 Bersatu bukan saja ditubuhkan sebagai parti politik, tetapi juga sebagai “vehicle”  untuk menyelamatkan negara daripada kerakusan Najib, UMNO dan BN bersama-sama dengan Pakatan Harapan.

 Dengan redha Allah dan sokongan rakyat, perjuangan itu kini sudah pun membuahkan kejayaan. Tetapi, mengisi perjuangan dan memenuhi janji-janji kepada rakyat sebenarnya adalah proses yang baru saja bermula. Masih lagi lagi kerja atau perkara yang hendak dilakukan di laluan mendatang.

 Dalam hal ini, ahli dan pimpinan Bersatu tidak wajar terlalu ghairah dengan jawatan atau terpana dengan kerdipan harta rampasan perang yang mahu dibahagi-bahagikan, lantas cepat-cepat mahu mengubah sistem dan ingin menunjukkan keterbukaan.

 Semua pihak seharusnya sama-sama menyumbang kepada kekukuhan Bersatu sebagai sebuah parti yang benar-benar stabil, berwibawa dan dipercayai terlebih dahulu.

 Bersatu hari ini lebih kelihatan gah hanyalah kerana adanya Tun Mahathir, Muhyiddin Yassin, Mukhriz Mahathir dan beberapa pemimpin yang lain dalam barisan kepimpinannya.

 Jika tiada pemimpin seperti di atas, apakah Bersatu mampu terus wujud dan mendapat sokongan rakyat?

 Makanya, semua pihak dalam Bersatu mesti lebih menumpukan usaha kepada mengukuhkan parti berbanding perkara-perkara lain. Bukan tidak boleh diubah peraturan atau perlembagaannya, tetapi bukanlah sekarang. Bila parti sudah kukuh, apa pun tidak jadi masalah lagi.
Biarlah Bersatu kekal dengan sistem perwakilan buat sementara waktu kerana yang lebih wajib bagi ahli dan pimpinan lakukan sekarang ini ialah membantu Tun Mahathir dan parti dalam memenuhi semua janji serta harapan rakyat dan kemudian sama-sama pula berusaha memastikan keselamatan dan kestabilan negara.
(ShahbudinHusin 20/07/2018)

0

0

votes
Article Rating
Kongsikan artikel ini


TIDAKKAH INI PENGKHIANATAN KEPADA NEGARA NAMANYA?

Munasabahkah Najib Razak tidak tahu menahu mengenai surat yang dihantar bahagian penyelidikan, Jabatan Perdana Menteri kepada Pengarah CIA lima hari sebelum pilihanraya 9 Mei lalu bagi tujuan memohon sokongan daripada pentadbiran Amerika Syarikat jika ditakdirkan BN menang cuma dengan majoriti mudah atau kelebihan hanya satu kerusi?

 Logikkah juga Najib dilaporkan tidak mengarahkan Hasanah Ab. Hamid, selaku Ketua Pengarah Bahagian Penyelidikan, Jabatan Perdana Menteri ketika itu untuk menulis dan menghantar surat tersebut, seterusnya dikatakan terkejut dengan wujudnya surat itu?

Bukankah Hasanah merupakan orang bawahan dan kepercayaan Najib sendiri?
 Kiranya bukan Najib, munasabah dan logikkah kalau Zahid Hamidi atau Ahmad Maslan yang mengarahkan surat itu ditulis dan dihantar kepada Pengarah CIA?

 Dalam masa yang sama, dapatkah diterima akal bahawa Hasanah hanya pandai-pandai sendiri menulis dan menghantar surat berkenaan?

 Siapa yang bertanding dalam pilihanraya dan perlu terus kekal berkuasa?

 Apa pun jawapan Najib mengenai surat itu, beliau dan Hasanah wajib disiasat oleh pihak berkuasa kerana mereka dilihat mempunyai kecenderungan untuk meminta sokongan atau bantuan kuasa asing dalam hal-ehwal politik dalaman negara.

 Bayangkan apa terjadi, jika keputusan pilihanraya 9 Mei lalu menzahirkan keputusan yang menunjukkan Najib benar-benar menang dengan cuma majoriti mudah atau hanya dengan kelebihan satu kerusi saja?

 Tidakkah Amerika Syarikat sedang berada di belakang kepimpinan kerajaan yang diterajui Najib ketika ini?
Jika itu berlaku, apa seterusnya terjadi kepada negara kita?

 Bukankah perbuatan meminta bantuan asing itu jelas merupakan suatu bentuk pengkhianatan kerana kita adalah sebuah negara merdeka, berdaulat dan mengamalkan sistem demokrasi berparlimen yang dilindungi oleh Raja Berperlembagaan?
(ShahbudinHusin 20/07/2018)

0

0

votes
Article Rating
Kongsikan artikel ini


ALAHAI….KESIANNYA…

Pilihanraya kecil Sungai Kandis pada 4 Ogos depan adalah pilihanraya kecil pertama dalam sejarah yang akan dilalui oleh UMNO dalam kedudukannya bukan lagi sebagai kerajaan.
 Sebaliknya, UMNO kali ini akan bertanding sebagai parti pembangkang yang tiada kuasa untuk memberi apa-apa kepada pengundi.
 Dengan yang demikian, bukan saja tiada lagi beras, barangan keperluan harian atau alatan dapur dapat diberikan, malah penggunaan segala jentera dan bantuan kerajaan untuk tujuan memancing undi dan mendapat sokongan juga tidak boleh lagi dilakukan.
 Sebab itu, kata Timbalan Presiden UMNO, Mohamad Hassan, mereka bertanding di Sungai Kandis kali ini hanya dengan mulut saja dan bukan lagi menggunakan duit.
 Alahai, kesiannya…
 Takkan belum sampai 100 hari sejak ketiadaan kuasa, UMNO sudah pokai segala-galanya?
 Apakah UMNO merasakan di mana dulu mereka bukan main bangga dengan amalan ‘cash’ adalah ‘king’, tetapi setelah ketiadaan kuasa bermakna ‘cash’ dengan sendirinya sudah jadi ‘kong’?
 Adakah ini bermakna para pemimpin UMNO pun tiada wang untuk disumbangkan bagi keperluan parti?
 Adakah pengakuan Mat Hassan itu bermakna UMNO selama ini bertanding   untuk menang pilihanraya dengan hanya pakai duit semata-mata?
 Berapa lama UMNO mampu bertahan dengan perjuangan mulut saja, walhal selama ini semua perkara dilakukan semata-mata kerana wang?
(ShahbudinHusin 21/07/2018)

0

0

votes
Article Rating
Kongsikan artikel ini


SURAT KEPADA CIA AMERIKA, BILA LAGI POLIS MAHU SIASAT?

Setelah beberapa hari sejak terdedahnya tentang sepucuk surat yang ditulis oleh Bahagian Penyelidikan, Jabatan Perdana Menteri (sebenarnya unit risikan untuk menjaga politik Najib Razak) kepada Pengarah CIA yang bertujuan memohon sokongan jika BN menang tipis dalam PRU14 lalu, apa yang menimbulkan tanda-tanya banyak pihak ialah apakah pihak polis sudah membuka kertas siasatan mengenai perkara itu?
 Jika dilihat berdasarkan kandungan surat tersebut, ia jelas merupakan suatu percubaan mengundang campurtangan asing dalam hal ehwal politik negara kita.
 Mujurlah BN kalah dalam pilihanraya 9 Mei lalu, jika tidak, sudah pasti kuasa besar Amerika sudah pun bertapak kukuh pada hari ini di belakang pentadbiran Najib.
 Bermakna, surat tersebut ada impikasi yang bahaya kepada kedaulatan negara serta berupa satu bentuk pengkhianatan.
 Sebagaimana yang diketahui umum, menjemput campurtangan asing dalam mana-mana negara berdaulat adalah suatu kesalahan yang serius.
 Presiden Amerika Syarikat, Donald Trump sendiri ketika ini belum habis disiasat berhubung dakwaan pasukan kempennya mempunyai hubungan dengan Russia.
 Campurtangan itu didakwa berkaitan penglibatan Russia untuk memastikan kemenangan Trump dan dalam waktu yang sama memburuk-buruknya pencabarnya, Hillary Clinton dalam pilihanraya presiden yang lalu.
 Siasatan kes itu bukan saja melibatkan FBI, tetapi juga Kongres Amerika Syarikat.
 Dalam konteks apa yang berlaku kepada Trump itu, ia sebenarnya tidak jauh berbeza dengan surat yang dihantar oleh Bahagian Penyelidikan, Jabatan Perdana Menteri kepada Pengarah CIA kira-kira lima hari sebelum pengundian pada 9 Mei lalu.
 Dalam hal ini, meskipun Najib menafikan beliau mengarahkan surat itu ditulis, malah mendakwa tidak tahu dan terkejut dengannya, pihak polis harus segera menyiasat Hasanah Ab, Hamid, selaku Ketua Pengarah, Bahagian Penyelidikan, Jabatan Perdana Menteri yang menandatangani surat tersebut.
 Kecuali jika Hasanah sedia dihukum penjara atau menerima hukuman lain yang lebih berat kerana khianat kepada negara dengan mahu mengakui surat itu ditulis atas usahanya sendiri tanpa diarahkan oleh sesiapa, pilihan lain baginya tentulah berterus-terang mengenai kebenaran tentang surat tersebut.
 Jika beliau mendedahkan memang Najib yang mengarahkan surat itu ditulis, maka bekas Perdana Menteri itu juga wajib berdepan satu lagi pengadilan dan seterusnya dihukum dengan seberat-beratnya.
 Persoalannya, bilakah pihak polis mahu menyiasat atau membuka kertas siasatan terhadap Hasanah?
 Adakah dalam hal ini, pihak polis perlu menunggu ada mana-mana pihak membuat laporan polis terlebih dahulu sebelum siasatan dapat dimulakan?
 Jika demikian, kepada NGO-NGO yang bersepah-sepah kononnya sayangkan negara ini, kenapa belum ada satu pun yang tampil membuat laporan polis?
(ShahbudinHusin 21/07/2018).

0

0

votes
Article Rating
Kongsikan artikel ini


BILA LAGI PAS SEBAGAI ADIK NAK TURUN BERKEMPEN BANTU ABANGNYA UMNO?

Pas, melalui kenyataan yang dilaungkan oleh Ketua Penerangannya, Nasruddin Hassan berkata, parti itu tidak bertanding dalam pilihanraya kecil Sungai Kandis, 4 Ogos depan ialah dengan tujuan agar calon PKR yang mewakili Pakatan Harapan dapat ditewaskan.

 Kata  beliau, calon Pakatan Harapan mesti dikalahkan di Sungai Kandis agar dapat menjadi suatu isyarat bahawa rakyat tidak mahu terus dipermainkan dengan kegagalan mereka dalam menunaikan janji pilihanraya.

 Sejak gembar-gembur mahu jadi kuasa ketiga atau kingmaker, ini adalah kali pertama Pas bertindak tidak menyertai pilihanraya, sebaliknya sedia memberi laluan kepada UMNO meletakkan calonnya.

 Berikutan itu, calon PKR yang mewakili Pakatan Harapan,  Zawawi Mughni akan berdepan calon BN, Lokman Nor Adam dan seorang calon Bebas, K Murthy.

 Dalam PRU14 lalu, Sungai Kandis dimenangi oleh Shuhaimi Shafie yang memperolehi 23,998 undi menewaskan calon BN, Kamaruzzaman Johari (11,518 undi) dan calon Pas, Mohd Yusof (7,573 undi) serta calon PRM, Hanafiah Husin (76 undi).

 Jika benar Pas mahu melihat calon PKR dapat dikalahkan, pemimpin-pemimpin parti itu tidak harus hanya berkokok dengan membuat kenyataan media sahaja, sebaliknya mesti turun berkempen membantu BN dengan segala “kekuatan lutut dan siku” yang mereka milikinya.

 Harus diingat, PKR menang dengan undi yang agak selesa, tambahan lagi calon yang parti letakkan juga jauh lebih berwibawa berbanding calon BN yang terkenal dengan sifat rasis dan aksi tak keruannya di jalanan.

 Maka, kiranya Pas benar-benar mahu melihat calon PKR tewas, parti itu bukan saja kena melipat-gandakan usaha, malah wajib turun padang berkempen dengan segera, tidak saja dengan ceramah, malah lebih terpuji jika pemuda-pemuda Pas dapat sama-sama menggantung atau menampal poster serta bendera BN bersama dengan pasukan gerak gempur UMNO.

 Soalnya, bila lagi Pas nak berkempen bersama-sama dengan UMNO sebagai adik-beradik untuk menewaskan Pakahan Harapan?

 Apa tunggu lagi?

 Lebih daripada itu, ketika penamaan calon semalam, pemimpin Pas juga tidak kelihatan bersama para pemimpin UMNO mengiringi calon BN.

 Kenapa tidak menghadirkan diri?

 Kalau betul-betul Pas mahu melihat tewasnya calon PKR, parti itu mesti bekerja keras dengan setidak-tidaknya memastikan 7,573 undi kepada parti itu pada 9 Julai lalu dapat dialihkan kepada BN.

 Sifir mudahnya, undi BN pada 4 Ogos nanti melalui kerjasama yang sudah diakui wujud antara UMNO dan Pas, kalau pun tidak mampu menang, paling kurang harus melebihi 19,000 undi iaitu 11,518 + 7,573 = 19,091.

 Mampukah Pas sebagai adik menolong abangnya UMNO di Sungai Kandis nanti?
(ShahbudinHusin 22/07/2018)

0

0

votes
Article Rating
Kongsikan artikel ini


KUKUHKAN PARTI AGAR TERUS MAJU SEPANJANG MASA, SERU SEORANG AHLI MPT
BERSATU

 Menyokong bahawa isu pemilihan dan perebutan jawatan tidak harus menjadi agenda utama bagi sesetengah pemimpin dan ahli menjelang pemilihan pucuk pimpinan Bersatu tidak lama lagi, sebaliknya mereka diseru lebih mengutamakan agenda memperkukuhkan parti terlebih dahulu.

 Sehubungan itu,mereka juga disarankan agar tidak gopoh dengan membuat saranan tertentu yang menghendaki perlu diadakan pindaan perlembagaan melalui mesyuarat agung luar biasa.

 Seorang Ahli Majlis Pimpinan Tertinggi (MPT) Bersatu, Aziz Yassin berkata, Bersatu pimpinan Tun Mahathir Mohamad baru saja diberi mandat untuk mentadbir negara ini bersama dengan PKR, DAP dan Amanah melalui gabungan Pakatan Harapan.

 Katanya, kemenangan itu memberi isyarat bahawa rakyat mahukan perubahan dan menunaikan janji kepada rakyat mesti diberi keutamaan berbanding lain-lain perkara.

 Tambah beliau, proses pemilihan seharusnya digunakan untuk memperkukuhkan parti agar Bersatu terus dapat hidup dan menabur bakti bukan saja semasa keberadaan Tun Mahathir, tetapi juga setelah sesiapa juga yang dipilih untuk menggantikannya sebagai Perdana Menteri selepas ini.

 “Untuk itu, Bersatu tidak saja perlu ahli yang ramai, bahkan juga ahli yang sanggup berjuang serta berkorban membela bangsa Melayu, kaum pribumi serta seluruh rakyat,” ujar beliau.

 Beliau yang juga Pengerusi Biro Ekonomi Bersatu menegaskan, fasa selepas diberi mandat mentadbir negara memerlukan ahli parti bekerja dengan lebih kuat, jujur serta ikhlas agar Bersatu terus maju dan diyakini oleh rakyat.

 Aziz Yassin yang merupakan bekas Ahli Parlimen Muar seterusnya bersetuju bahawa untuk tujuan itu, Bersatu tidak perlu merubah apa-apa berkaitan sistem pemilihan, sekurang-kurangnya menjelang pemilihannya hujung tahun ini, yang memerlukan suatu mesyuarat agung luar biasa perlu diadakan bagi tujuan tersebut.

 “Kita tiada masa untuk itu. Masa terlalu suntuk dan di luar sana pula rakyat sedang memerhati segala gerak geri kita,” tambahnya lagi.

 Kata beliau, tidak harus ada mana-mana pihak merasakan Bersatu ini milik kelompok tertentu atau menganggap hanya kumpulan tertentu saja yang memberi sumbangan dan faktor kejayaannya dalam pilihanraya umum yang lalu.

 “Parti ini adalah milik semua, tetapi tanpa Tun Mahathir yang merupakan tunjang kekuatannya, kita juga tidak mungkin mencapai kejayaan tersebut,” tegas Aziz Yassin.
(ShahbudinHusin 22/07/2018)

0

0

votes
Article Rating
Kongsikan artikel ini


BENARKAH NAJIB LELAKI YANG SANGAT JUJUR?

Apa pandangan anda tentang apa yang disebut Rosmah Mansor mengenai Najib Razak kali ini?

 Benarkah beliau lelaki yang sangat jujur?

 Kalau sangat jujur, mengapa ketika peringkat awal terdedahnya mengenai kemasukan wang berjumlah RM2,600 juta ke dalam akaun bank peribadinya, beliau menafikannya, bahkan mengancam untuk menyaman media asing yang mendedahkannya?

 Adakah dianggap sangat jujur apabila setelah tidak mampu lagi mengelak kebenaran mengenai wang itu, beliau akhirnya terpaksa mengakunya, namun berdalih mengatakan ia sebagai derma yang sehingga tidak dapat dibuktikan siapa nama pendermanya?

 Adakah juga beliau boleh dianggap lelaki yang sangat jujur apabila antara kawan rapatnya ialah Jho Low yang kini menjadi buruan di peringkat antarabangsa?

 Hmmm….

 Selain itu, kenapa kali ini hari jadi diraikan Najib di Bangunan Parlimen?

 Adakah Najib rasa beliau masih Perdana Menteri?
Sudah hilang kuasa pun, nak mengada-ngada lagi?

 Bukankah hari jadinya kali ini lebih sesuai jika diraikan di masjid?

 Tahun depan, di mana agaknya Najib akan meraikan haji jadinya?
(ShahbudinHusin 23/07/2018)

0

0

votes
Article Rating
Kongsikan artikel ini


KENAPA PAS MASIH TIDAK BERANI BERTERUS-TERANG SOKONG UMNO?

 Pelbagai hujah kedengaran saat ini di sebalik keputusan Pas tidak meletakkan calonnya di Sungai Kandis, meskipun secara nyatanya ia adalah bermakna parti itu mahu calon PKR yang mewakili Pakatan Harapan lebih mudah dapat ditewaskan.

 Dengan hasrat mahu calon PKR tewas, maka sudah terang lagi bersuluh Pas sebenarnya inginkan kemenangan berpihak kepada calon UMNO yang mewakili BN.

 Dalam erti kata lain, jika dulu Pas mahu lawan UMNO, kini parti itu adalah kawan kepada UMNO.

 Malangnya, tidak seperti biasa dalam adat orang berkawan, Pas masih takut-takut dan enggan berterus-terang mengenai hubungannya dengan UMNO, walaupun tindakan atau perbuatan sangat jelas ke arah itu.

 Hanya beberapa jam setelah Ketua Penerangan Pas, Nasruddin Hassan mengeluarkan kenyataan tentang hasrat sebenar Pas memberi laluan kepada UMNO bertanding ialah untuk memudahkan calon PKR ditewaskan, perkara itu kemudiannya segera dinafikan oleh pemimpin Pas yang lain.
Menurut Pengarah Pilihanraya Pas Pusat, Dr. Ahmad Shamsuri Mokhtar, keputusan tidak bertanding itu sebenarnya dibuat atas pertimbangan pelbagai faktor, termasuk kedudukan kewangan parti.

 Ia adalah keputusan Pas sendiri atas pelbagai faktor setelah mendapat pandangan daripada rakan-rakan di Selangor sendiri, ujar beliau yang juga Menteri Besar Terengganu.

 Soalnya, sejak bila Pas mengamalkan sikap sedemikian?

 Bukankah Pas selama ini mengamalkan sikap keras kepala dan ingin bertanding di mana-mana saja kerusi yang pernah ditandinginya?

 Lagi pun, kalau tidak mahu dilihat sengaja memberi laluan kepada UMNO, bukankah lebih baik Pas meletakkan calon dalam pilihanraya itu yang juga boleh dianggap sebagai sebahagian daripada misi dakwah dan jihad sebagaimana yang kerap dilaungkan selama ini?

 Tidak cukup dengan itu, melalui kenyataan oleh Setiausaha Agung Pas, Takiyuddin Hassan kemudinanya pula, beliau  juga menyeru ahli dan penyokong Pas agar mengundi berasaskan pertimbangan Melayu – Islam dalam pengundian 4 Ogos nanti.

 Sehubungan itu,  katanya, ahli dan penyokong Pas diarahkan membuat pilihan berpandukan pertimbangan Melayu – Islam serta kepentingan masa depan negara.

 Pas juga mengambil keputusan tidak meletakkan calon di Sungai Kandis, begitu juga di Balakong nanti, adalah kerana ingin menunggu hasil post mortem PRI14 yang sedang disiapkan, tambahnya lagi.

 Kenapa susah-susah berhujah berkaitan Melayu dan Islam, sedangkan kedua-dua calon yang diletakkan oleh PKR dan UMNO ialah Melayu yang beragama Islam?

 Siapakah Melayu dan Islam yang dimaksudkan itu?

 Apakah Pas bermaksud kerajaan Pakatan Harapan tidak mewakili Melayu dan Islam?
Sejak bila Pas begitu terikat dengan hasil post mortem sehingga tidak meletakkan calon dalam mana-mana pilihanraya?

 Secara mudahnya, bukankah lebih mudah difahami jika Pas berterus-terang meminta ahli dan penyokong parti itu mengundi calon parti tertentu, baik UMNO atau PKR, berdasarkan kecenderungan serta minat Pas sendiri?

 Kenapa masih perlu bersembunyi-sembunyi dan takut-takut menyatakan pendirian?

 Tambahan lagi, tidakkah episod angan-angan untuk menjadi “king maker” atau  pun penasihat kepada kerajaan sudah pun berakhir dengan keputusan PRU14 yang lalu?
(ShahbudinHusin 23/07/2018)

0

0

votes
Article Rating
Kongsikan artikel ini


JANJI MANIFESTO, SUDAHKAH PEMIMPIN UMNO MENCERMIN DIRI SENDIRI?

 Kelompok UMNO dan BN sekarang ini begitu ghairah membangkitkan soal janji dalam manifesto pilihanraya Pakatan Harapan yang kononnya telah gagal dipenuhi.

 Di mana-mana mereka bercakap mengenainya, bahkan dalam kempen pilihanraya Sungai Kandis yang sedang berjalan sekarang pun, isu menuntut janji itu turut dimainkan dengan ganas sekali.

 Dikatakan, pilihanraya kecil ini harus dijadikan referendum menuntut janji-janji dalam manifesto berkenaan dan kemenangan calon BN juga dibayangkan akan meningkatkan suara desakan UMNO dan BN ke arah itu.
Kenapa UMNO dan BN terlalu sibuk dengan janji manifesto Pakatan Harapan berbanding penyokong Pakatan Harapan sendiri yang tampak lebih tenang dan boleh bersabar?
Adakah mereka memberi undi kepada Pakatan Harapan?
Hakikatnya, manifesto Pakatan Harapan terbahagi kepada dua – satu ialah berkenaan 10  perkara yang akan ditunaikan dalam tempoh 100 hari, manakala satu lagi akan dilaksanakan dalam tempoh 5 tahun akan datang.

 Berdasarkan perkembangan semasa di mana sehingga lebih kurang 70 hari memerintah negara setakat ini, dua daripada 10 janji itu sudah pun dilaksanakan, enam sedang dalam proses perlaksanaan dan dua lagi belum dilaksanakan kerana terikat dengan halangan-halangan tertentu.
Tidakkah ini sudah merupakan sesuatu yang memberangsangkan?

 Berdasarkan itu juga, secara umumnya, kerajaan baru Pakatan Harapan memang sedang berusaha keras menunaikan janji-janjinya kepada rakyat, di sebalik bebanan hutang, pembaziran, sikap suka bermewah dan kerosakan yang ditinggalkan oleh regim Najib Razak dan isterinya, Rosmah Mansor sejak 2009 yang lalu.

 Bagi janji-janji dalam manifesto Pakatan Harapan yang tarikh hayatnya selama 5 tahun sehingga tahun 2023, semua pihaknya seharusnya bersikap lebih bersabar dan tidak tergesa-gesa menuntutnya.

 Kerajaan masih banyak masa lagi untuk menunaikan semua janji-janji itu dan jangan terburu-buru menuduh Pakatan Harapan gagal menunaikannya.

 Begitu pun, di sebalik keghairahan UMNO dan BN siang malam bercakap membangkitkan soal janji Pakatan Harapan dalam manifesto PRU14, mereka juga tidak harus lupa lupa manifesto PRU13 lalu yang tempohnya antara 2013 hingga 2018.
Berdasarkan info grafik yang disertakan, apakah janji menurunkan harga kereta, menyediakan 3.3 juta peluang pekerjaan, mewujudkan persekolahan satu sesi dan sebagainya sudah ditunaikan sebelum UMNO dan BN tumbang pada 9 Mei lalu?
Jika diselak sejak berkuasa selama lebih 61 tahun, barangkali lebih banyak lagi janji-janji UMNO dan BN itu yang hanya tinggal janji saja.

 Kepada pemimpin serta penyokong UMNO dan BN, cerminlah diri sendiri berkenaan manifesto PRU13 dan sejak 61 tahun berkuasa terlebih dahulu sebelum cuba mencari kesalahan kerajaan baru yang belum pun sampai 100 hari menjalankan tugasnya.
Lagi pula, kegembiraan terbesar bagi rakyat Malaysia sekarang ialah tiada lagi Najib yang memerintah dan Rosmah yang suka bermewah.
(ShahbudinHusin 25/07/2018)

0

0

votes
Article Rating
Kongsikan artikel ini


KERTAS SIASATAN SURAT JPM KEPADA CIA SUDAH DIBUKA?

Persatuan Patriot Kebangsaan atau Patriot akhirnya tampil sebagai pihak pertama yang membuat laporan polis berhubung surat memohon agar Amerika Syarikat menyokong kerajaan BN pimpinan Najib Razak yang ditulis dan ditandatangani oleh Ketua Pengarah Bahagian Penyelidikan, Jabatan Perdana Menteri, Hasanah Ab.Hamid kepada Pengarah CIA, Gina Haspel lima hari sebelum hari pengundian PRU14 pada 9 Mei lalu.

 Laporan polis tersebut dibuat di ibu pejabat polis daerah Subang Jaya, hari ini.

 Dalam laporan polisnya Patriot menuntut agar Hasanah disiasat dengan segera untuk menjelaskan mengenai surat yang ditulis dan ditandatanganinya kepada Pengarah CIA itu.

 “Ia adalah kesalahan serius dan berbentuk pengkhianatan kepada negara apabila menjemput pihak luar untuk campurtangan dalam hal ehwal dalaman negara.

 “Di manakah kesetian Hasanah kepada negara ini?” soal Presiden Patriot, Mohamed Arshad Raji.

 Selain mempersoalkan apakah pertolongan yang diharapkan daripada CIA dan Amerika Syarikat, Patriot juga mahukan jawapan sama ada Hasanah menulis serta menandatangani surat itu atas arahan pihak tertentu atau beliau mendapat imbuhan daripadanya?

 “Semua itu perlukan jawapan,” tegas Mohamad Arshad lagi.

 Dengan adanya laporan polis oleh Patriot ini, tiada sebab lagi bagi pihak polis untuk tidak bertindak dengan segera membuka kertas siasatan dan memanggil Hasanah bagi tujuan penyiasatan.

 Sementara itu, satu sumber lain memberitahu bahawa berikutan adanya laporan polis oleh Patriot itu, pihak polis sudah pun membuka kertas siasatannya ketika ini.

 Apa pun, syabas kepada pihak polis atas tindakan pantas ini dan rakyat kini tidak sabar lagi untuk melihat  sesiapa juga yang dianggap pengkhianat kepada negara dibawa ke muka pengadilan dengan segera dan seterusnya dihukum sewajarnya.
(ShahbudinHusin 24/07/2018).

0

0

votes
Article Rating
Kongsikan artikel ini


SEBAGAI ORANG YANG PERNAH MENGETUAI KURSUS PIDATO, ZAHID HAMIDI MESTI
SAHUT CABARAN DEBAT HANIPA INI!!

Ketika menjadi Ketua Penerangan Pemuda UMNO suatu ketika dahulu, antara peranan yang agak cemerlang dimainkan oleh Zahid Hamidi ialah menganjurkan kursus-kursus pidato untuk ahli-ahli Pemuda UMNO seluruh negara bagi tujuan melahirkan penceramah yang berkualiti untuk kempen-kempen pilihanraya.

 Ketika itu, Ketua Pemuda UMNO ialah Najib Razak.

 Selepas Zahid Hamidi sendiri kemudian kemudian Ketua Pemuda UMNO, kursus-kursus melatih pemidato itu lebih rancak diadakan, bukan saja sebagai persiapan mengukuhkan jentera kempen ketika pilihanraya, tetapi juga untuk melahirkan lebih ramai pemimpin yang berkualiti dari segi pengucapan awam.

 Sekarang, Zahid Hamidi sudah pun menjadi Presiden UMNO, meskipun tiada apa-apa jawatan lagi dipegangnya dalam kerajaan.

 Namun demikian, sebelum ini beliau merasa juga menjadi Timbalan Perdana Menteri selama kira-kira 3 tahun dan Menteri Dalam Negeri dalam tempoh yang lebih lama daripada itu.

 Oleh itu, apabila datang cabaran berdebat daripada Timbalan Menteri Dalam Negeri, Hanipa Maidin berkaitan hasrat kerajaan sekarang mahu memansuhkan undang-undang Sosma atau Akta Kesalahan Keselamatam (langkah-langkah khas) 2012, dari segi logik dan hukum akalnya, tiada sebab untuk Zahid Hamidi tidak berani menyahutnya.

 Ia bukan saja kerana Zahid Hamidi pernah menduduki jawatan yang lebih tinggi daripada Hanipa, tetapi juga untuk beliau mempraktikkan segala ilmu-ilmu pidato yang diajar dan dikendalikannya sebelum ini.

 Memang hak Zahid Hamidi sebagai Ketua Pembangkang untuk tidak bersetuju dengan hasrat kerajaan memansuhkan Sosma itu, namun keberanian mempertahankan segala hujahnya dalam satu perdebatan terbuka juga adalah penting sebagai ukuran kepada kredibilitinya sebagai peneraju UMNO ketika ini.

 Jika tidak, macam mana kita nak tahu Zahid Hamidi ini ada kualiti atau sebaliknya?

 Debat ini hanya mungkin tidak menjadi kenyataan sekiranya Zahid Hamidi lebih selesa memilih untuk jadi penakut seperti bossnya Najib yang sepanjang masa enggan berdebat dengan sesiapa.
(ShahbudinHusin 24/07/2018).

0

0

votes
Article Rating
Kongsikan artikel ini


KEHADIRAN NAJIB MENGURANGKAN LAGI PELUANG BN MENANG DI SUNGAI KANDIS?

Nampaknya Najib Razak seperti masih tidak sedar bahawa beliau adalah punca utama kekalahan BN dalam pilihanraya umum 9 Mei lalu.

 Kiranya beliau sedar siapa dirinya dan kerana dirinyalah BN kalah serta ditolak rakyat, tidak ada sebab untuk beliau turut sama turun berkempen membantu calon BN bagi pilihanraya kecil Sungai Kandis, 4 Ogos depan.

 Sebagai orang yang menjadi punca utama kekalahan BN, Najib sepatutnya menjauhkan dirinya daripada UMNO dan BN ketika ini jika beliau mahu melihat harapan kemenangan lebih berpihak kepada calon BN.
Beliau lebih wajar menumpukan perhatiannya kepada usaha membersihkan namanya di mahkamah tanpa mencampuri lagi urusan parti. Lagi pun, beliau bukan siapa-siapa lagi, hanya ahli biasa saja.

 Hadirnya Najib di Sungai Kandis tidak akan membantu BN, malah hanya akan menyebabkan penolakan pengundi yang lebih besar kepada calon BN, Lokman Noor Adam.

 Ketika beliau menjadi Perdana Menteri pun, cakap dan kempennya tidak laku, maka mustahil setelah BN kalah yang disebabkan olehnya dan kemudian didakwa pula di mahkamah serta sebelum itu bertimbun-timbun wang tunai serta barang kemas dirampas polis daripada kediamannya, kehadirannya berkempen di Sungai Kandis mampu menghasilkan sesuatu yang bermanfaat bagi BN di pilihanraya kecil itu.

 Malah, kehadiran Najib itu secara langsung memberi gambaran bahawa UMNO dan BN masih dibayangi oleh wajah Najib lagi.
Adakah pengundi masih mahu memilih BN yang masih dibayangi Najib yang sudah pun mereka tolak dalam pilihanraya umum lalu?

 Adalah lebih baik pilihanraya kecil ini diuruskan oleh pemimpin-pemimpin UMNO yang baru dipilih dalam pemilihan baru-baru ini bagi mereka membuktikan perjuangan untuk memulihkan semula kepercayaan rakyat terhadap parti itu dijalankan dengan sebaik-baiknya.

 Tetapi, dengan kehadiran Najib, jika pun usaha memulihkan kepercayan rakyat itu sudah mula menampakkan hasilnya, ia pasti sudah musnah sekarang ini.

 Ataukah Najib sengaja hadir berkempen di Sungai Kandis dengan harapan BN kalah lebih teruk berbanding keputusan pilihanraya lalu dan dengan demikian barisan pemimpin UMNO yang baru dipilih ini tidaklah lebih baik daripada era kepimpinannya dahulu?
Tidakkah jika UMNO dan BN mula diterima baik oleh rakyat, ia dengan sendirinya bermakna Najib semakin dilupakan dan ketiadaannya adalah sesuatu yang lebih baik?
(ShahbudinHusin 25/07/2018)

0

0

votes
Article Rating
Kongsikan artikel ini


DARIPADA 222 AHLI PARLIMEN YANG ADA, JIKA 26 ORANG PUN TAK MAMPU BERADA
DALAM DEWAN, BAIKLAH SEMUA LETAK JAWATAN DENGAN SEGERA!!!

 Sejak dahulu lagi, kejadian tidak cukup korum ketika sidang Parlimen memang kerap berlaku dan ia bukanlah sesuatu yang asing.

 Baik ketika era pemerintahan BN, mahupun setelah negara ditadbir oleh Pakatan Harapan sekarang, perkara itu nampaknya tetap berlaku.

 Ini bermakna, soal tidak hadir atau ponteng Parlimen tidak ada kena mengena dengan parti mana yang memerintah, tetapi lebih kepada sikap dan rasa tanggungjawab Ahli Parlimen itu sendiri.

 Tidak kira ketika era BN atau pun PH, yang tidak hadir bukan saja Ahli Parlimen kerajaan, tetapi juga pembangkang.

 Pelbagai peringatan, teguran dan kritikan selalu kita dengar setiap kali kejadian tidak cukup korum itu berlaku dan menjadi perbualan dalam masyarakat.

 Malah, pelbagai cadangan, saranan dan syor juga akan kedengaran untuk membendung agar ia tidak berlaku lagi, antaranya  pemotongan elaun dan sebagainya.

 Perdana Menteri, Tun Mahathir Mohamad sendiri turut memberi peringatan kepada menteri, timbalan menteri dan Ahli-Ahli Parlimen mengenai perkara itu.

 Tidak cukup dengan segala teguran, saranan dan syor, untuk mengelakkan kejadian tidak cukup korum itu daripada terus berlaku, mesyuarat kabinet menteri-menteri juga dialih daripada hari Rabu kepada Jumaat.

 Tujuaannya ialah supaya mereka yang ada jawatan menteri tidak ada alasan untuk tidak hadir ke Parlimen.

 Sebenarnya jika setiap Ahli Parlimen menganggap tugas hadir ke Parlimen itu sebagai sebahagian kerja mereka, tidak ada sebab mereka tidak hadir atau sesuka hati ponteng begitu saja.

 Apabila Ahli Parlimen tidak hadir ke Parlimen, ia adalah sama seperti seseorang yang ponteng kerja atau tidak datang ke pejabat.

 Apakah hukumnya gaji dan pendapatan yang mereka terima?

 Jika Ahli-Ahli Parlimen itu pernah marah kepada anak-anak mereka yang ponteng kerja atau ponteng sekolah misalnya, mengapa mereka sendiri melakukan tabiat buruk itu?

 Menukar mesyuarat kabinet daripada hari Rabu kepada hari Jumaat semasa sidang Parlimen bagi memastikan kejadian tidak cukup korum tidak berlaku, bukanlah tindakan yang praktikal dan wajar untuk mengatasi masalah ponteng di kalangan Ahli-Ahli Parlimen.

 Jumlah Ahli Parlimen adalah seramai 222 orang dan mereka yang dilantik sebagai menteri  tidak sampai pun 50 orang jumlahnya, sementara korum minima untuk membolehkan sidang Parlimen diadakan dan loceng tidak dibunyikan oleh Speaker hanyalah 26 orang saja.

 Diulang sekali lagi – korum hanya 26 orang Ahli Parlimen sahaja!!

 Jika pun ketika mesyuarat kabinet ada Ahli Parlimen yang berjawatan menteri tidak dapat hadir ke Parlimen, bermakna ada kira-kira 172 orang Ahli Parlimen lain yang tidak terikat dengan tugas rasmi kerajaan dan boleh hadir ke Parlimen seperti biasa.

 Kalau dicampur dengan Ahli Parlimen yang menjadi timbalan menteri yang mungkin ada program kerajaan, mesyuarat dan sebagainya serta ditambah lagi dengan Ahli Parlimen tanpa jawatan dalam kerajaan dan pembangkang yang mungkin ada urusan di luar negara atau di kawasan masing-masing yang katalah jumlahnya  seramai 100 orang, bererti ada seramai 72 orang lagi lebihannya yang boleh kekal berada di Parlimen.

 Apakah daripada jumlah itu, tidak boleh seramai 50 atau 40 orang Ahli Parlimen berada di Parlimen?
Lagi pula, sidang Parlimen bukan diadakan sepanjang tahun, sebaliknya hanya kira-kita empat sesi dalam setahun yang tempohnya hanya sebulan lebih sikit saja bagi setiap sesi.

 Jika sekadar duduk di kerusi empuk Parlimen yang selesa dan berhawa dingin sambil dibayar lagi elaun kehadiran dan penginapan, berpakaian pula kot yang mahal, itu pun tidak boleh juga memenuhkan korum yang minimanya hanya 26 orang, memanglah Ahli Parlimen yang ada ini merupakan jenis manusia paling tak berguna dan tak bertanggungjawab sekali dalam masyarakat kita.

 Oleh itu, jika ditukar mesyuarat kabinet kepada hari Jumaat sekali pun, tetapi Ahli-Ahli Parlimen yang ada kekal dengan sikap tiada rasa tanggungjawab, tidak ada perasaan malu dan memang jenis tak guna, masalah tidak cukup korum akan terus berlaku sampai bila-bila.

 Apa yang penting setiap parti harus mewajibkan kepada Ahli Parlimen masing-masing untuk mesti hadir setiap kali sessi Parlimen diadakan serta jika boleh, mengambil bahagian dengan aktif, kecuali ada hal-hal kecemasan yang tidak boleh dielakkan  atau lebih baik letak jawatan saja daripada terus memalukan nama negara.
(ShahbudinHusin 26/07/2018)

0

0

votes
Article Rating
Kongsikan artikel ini


MEMANG PATUT KJ TOLAK TIGA TAWARAN ZAHID HAMIDI…..

 Semalam ada dilaporkan bahawa Khairy Jamaluddin atau KJ telah menolak tiga tawaran yang pernah dibuat oleh Zahid Hamidi kepadanya.

 Tawaran pertama ialah agar beliau bertanding jawatan Timbalan Presiden UMNO untuk bergandingan dengan dengannya berikutan keputusan Hishammuddin Hussein tidak mahu bertanding sebarang jawatan dalam UMNO.

 Namun, menurut kata Zahid Hamidi, KJ menolak tawaran itu dengan mengatakan dia hanya mahu bertanding jawatan Naib Presiden UMNO saja.

 Sebaliknya, alih-alih kemudian, KJ mengumumkan bertanding jawatan Presiden UMNO menentang Zahid Hamidi dan seorang lagi calon, Tengku Razaleigh Hamzah.

 Dalam pertandingan tersebut, jawatan Presiden UMNO dimenangi oleh Zahid Hamidi.

 Tawaran kedua yang ditolak KJ ialah sebagai Setiausaha Agung BN yang ditawarkan oleh Zahid Hamidi sebaik saja beliau memenangi jawatan Presiden UMNO yang seterusnya secara automatik akan menjadikannya sebagai Pengerusi BN.

 Tawaran ketiga ialah sebagai Ketua Penerangan UMNO yang juga ditolak oleh KJ.

 Walaupun Zahid Hamidi tampaknya kecewa dengan penolakan itu, tetapi KJ memberi alasan beliau berbuat demikian ialah kerana ingin menjadi suara yang kritikal menegur parti daripada luar lingkungan kepimpinan.

 Dari segi satu segi, tindakan KJ menolak tawaran itu mungkin dilihat merugikan masa depannya sendiri, tetapi jika diamat-amati, ia adalah keputusan yang terbaik buat dirinya.

 Semua orang yang tahu dan kenal Zahid Hamidi  sedar serta mengakui Ahli Parlimen Bagan Datuk itu adalah pemimpin yang lemah, tiada wibawa dan terburuk dalam sejarah semua Presiden yang pernah UMNO miliki.

 Apatah lagi dengan kedudukan UMNO sebagai pembangkang buat pertama kalinya sekarang ini, terlalu sukar dan suatu keajaiban yang betul-betul ajaib jika mengharapkan beliau mampu memulihkan UMNO serta membawa parti itu memenangi pilihanraya akan datang.

 Tidak cukup dengan masalah dan kemelut UMNO yang bertimbun-timbun akibat peninggalan daripada Najib, beban dan masalah dirinya sendiri turut menyukarkan lagi tumbuh serta bercambahnya keyakinan rakyat terhadap parti yang sedang dipimpinnya ketika ini.

 Malah, jika dibuat perbandingan dengan Najib yang hanya bermasalah setelah menjadi Presiden UMNO dan Perdana Menteri, Zahid Hamidi sebaliknya sudah pun sedia bersarang dengan pelbagai isu dan masalah sebelum pun beliau memenangi jawatan Presiden UMNO lagi.

 Untuk itu, tempoh tiga tahun akan datang sehingga 2021 adalah cabaran yang berat buat Zahid Hamidi selaku Presiden UMNO. Kemungkinan beliau gagal memulihkan parti dan mendapat kepercayaan rakyat menjelang pilihanraya umum pada 2023 adalah amat tinggi sekali.

 Apatah lagi, Zahid Hamidi terus dibayangi oleh wajah Najib Razak sepanjang masa yang seolah-olah beliau tidak lebih hanyalah proksi kepada bekas Perdana Menteri yang telah tumbang dan ditolak rakyat itu.

 Jika Najib sendiri sudah ditolak rakyat, di manakah munasabahnya seorang yang hanya dilihat sebagai proksi Najib mampu mendapat sokongan yang lebih baik?

 Oleh yang demikian, keputusan KJ berada di luar kepimpinan UMNO dan menjadi suara yang kritikal adalah tepat serta wajar sekali. Beliau kini bebas menegur salah dan silap kepimpinan UMNO, baik Zahid Hamidi atau sesiapa sekali pun.

 Bahkan dengan keberanian KJ terus menegur, mengkritik serta berbeza pendapat seperti keputusannya tidak menyertai UMNO keluar Dewan ketika membantah perlantikan Speaker baru-baru ini, sokongan terhadapnya pasti akan sentiasa meningkat.

 Dan dalam pemilihan UMNO yang akan diadakan sekali lagi pada tahun 2021 iaitu kira-kira dua tahun sebelum PRU15 yang dijangka pada 2023, kedudukan UMNO yang dijangka tidak berubah akibat daripada kepimpinan Zahid Hamidi yang lemah, ia adalah merupakan peluang terbaik untuk KJ sekali lagi bertanding jawatan Presiden UMNO.

 Makna kata, keputusan menolak semua tawaran Zahid Hamidi baru-baru ini bukan saja suatu keputusan yang betul dan tepat, malah suatu kelebihan untuk KJ “menolak”  Presiden UMNO itu daripada kerusi yang sedang didudukinya.
(ShahbudinHusin 26/07/2018)

0

0

votes
Article Rating
Kongsikan artikel ini


RAFIZI TANDING TIMBALAN PRESIDEN, CUBAAN ANWAR SINGKIR AZMIN?

 Sementara Azmin Ali masih menimbang-nimbang dan belum lagi membuat keputusan jawatan mana yang mahu ditandinginya, Rafizi Ramli sebaliknya lebih dulu mengumumkan pengesahannya akan bertanding jawatan Timbalan Presiden PKR pada pemilihan September ini.

 Dengan perkembangan ini, jika Azmin mahu mengekalkan jawatan Timbalan Presiden PKR yang sedang disandangnya, bermakna pertandingan akan menyaksikan pertembungannya dengan Rafizi yang sekarang merupakan Naib Presiden PKR.

 Sebaliknya, kalau Azmin memutuskan untuk bertanding jawatan Presiden, beliau akan berhadapan dengan Anwar Ibrahim yang kini sudah sah mengumumkan bertanding jawatan tersebut.

 Apakah pilihan Azmin?
Walaupun Anwar masih merupakan tokoh yang dhormati dalam PKR, apatah lagi kedudukannya sebagai bakal Perdana Menteri menggantikan Tun Mahathir Mohamad, hasrat beliau untuk menduduki kerusi Presiden PKR yang selama ini dipegang oleh isterinya, Dr. Wan Azizah Wan Ismail ialah tidak lain untuk mengukuhkan lagi cengkamannya dalam parti itu.

 Ikut logik, jika beliau kekal sebagai Ketua Umum PKR sekali pun dan dalam masa yang sama sebagai Ketua Umum Pakatan Harapan, ia sama sekali tidak menggugat kedudukannya sebagai bakal pengganti kepada Tun Mahathir untuk jawatan Perdana Menteri.

 Namun, dengan tiba-tiba Anwar mahu mengisi kerusi Presiden PKR, gambarannya ialah beliau ada sedikit kecurigaan terhadap kesetiaan atau ketakutan kepada kemungkinan Azmin akan menggugatnya di masa-masa depan.

 Lebih-lebih lagi Azmin kini adalah Menteri Hal Ehwal Ekonomi, suatu jawatan kanan dalam kerajaan dan bukan lagi sebagai Menteri Besar Selangor.

 Diberitakan bahawa dalam susunan kabinet baru-baru ini, nama Azmin tidak disenaraikan langsung oleh PKR sebagai salah seorang calon menteri kabinet atas kefahaman beliau sudah pun memegang jawatan sebagai Menteri Besar Selangor.

 Meskipun perlantikannya mengejutkan PKR, tetapi ia dalam waktu yang sama menunjukkan keyakinan Tun Mahathir terhadap kewibawaan Azmin dalam mentadbir Selangor selama ini serta mahu bakatnya diperluaskan lagi di perintkat Pusat.

 Yang turut mengejutkan juga, Azmin difahamkan tidak berunding sama sekali mengenai perlantikan itu dengan Anwar, sebaliknya beliau terus saja menerima tawaran jawatan yang dibuat oleh Tun Mahathir itu.

 Dengan itu, Anwar difahamkan ada berasa sedikit terguris hati dengan Azmin.

 Dengan Anwar sudah sah bertanding jawatan Presiden PKR dan menyusul pula Rafizi mengumumkan akan bertanding jawatan Timbalan Presiden, Azmin kini seolah-olah sedang diasak untuk diketepikan berikutan kecurigaan yang kian bercambah terhadapnya.

 Dalam hal ini, pilihan terbaik bagi Azmin ialah mengekalkan jawatan Timbalan Presiden yang sedang disandangnya kerana berdasarkan reputasi dan kedudukannya dalam kerajaan sekarang, peluangnya memenangi jawatan itu jauh lebih baik berbanding Rafizi.

 Azmin hanya mungkin tergugat untuk mengekalkan jawatannya jika Anwar bersungguh-sungguh dan secara terbuka menyokong Rafizi.

 Tetapi, tindakan itu bukan saja merbahaya kepada Anwar, malah memungkinkan berlakunya perpecahan yang berpanjangan dalam PKR selepas ini.

 Sebaliknya, jika dengan pengumuman lebih awal oleh Rafizi bertanding jawatan Timbalan Presiden itu membuatkan Azmin memutuskan bertanding jawatan Presiden PKR, sebenarnya itulah yang ditunggu-tunggu oleh Anwar dan kumpulannya.

 Ia bukan saja akan menyaksikan serangan habisan-habisan  oleh Anwar dan kumpulannya untuk mengenepikan Azmin, malah mungkin  akan disusuli dengan pelbagai serangan lain yang lagi.

 Logiknya juga, terlalu sukar buat Azmin untuk mencabar Anwar bagi kerusi Presiden PKR itu.

 Namun, jika itu yang berlaku, yang pasti akhirnya Rafizi akan menang percuma sebagai Timbalan Presiden PKR.

 Sudahnya nanti, Anwar dan kumpulannya akan menguasai sepenuhnya PKR.

 Maka, bertahan di kedudukan nombor dua dalam parti adalah pilihan terbaik buat Azmin demi masa depannya.
(ShahbudinHusin 27/07/2018)

0

0

votes
Article Rating
Kongsikan artikel ini


SIAPA YANG SOKONG AZMIN?

Sejak Rafizi Ramli mengumumkan keputusannya untuk bertanding jawatan Timbalan Presiden PKR, seorang demi seorang pemimpin tampil memberi sokongan kepadanya.
Pertandingan itu dijangka menyaksikan beliau bertembung dengan Azmin Ali, bekas Menteri Besar Selangor yang kini merupakan Menteri Hal Ehwal Ekonomi.

 Johari Abdul, Ahli Parlimen Sungai Petani dan Nik Nazmi Nik Ahmad, Ketua Pemuda PKR yang juga merupakan Ahli Parlimen Setiawangsa adalah antara yang paling awal tampil menyatakan sokongan kepada Rafizi.

 Kemudian, beberapa nama lain lagi turut dispekulasikan akan memihak sama kepada Rafizi, antaranya Willian Leong (Ahli Parlimen Selayang), S Kesavan (Ahli Parlimen Sungai Siput), Akmal Nasir (Ahli Parlimen Johor Bahru), Fuziah Salleh (Ahli Parlimen Kuantan), Rodziah Ismail (Adun Batu Tiga, Selangor) serta beberapa yang lain.

 Malah, Nurul Izzah yang dijangka akan mempertahankan jawatan Naib Presiden PKR juga diberitakan akan bersama dalam kem Rafizi dalam pemilihan kali ini.

 Dalam sidang akhbar Rafizi Ahad ini di mana beliau akan mengumumkan secara rasmi pengesahannya bertanding itu, dijangka lebih ramai pemimpin PKR lain akan tampil secara terbuka memberi sokongan kepadanya.

 Lalu, siapa yang akan menyokong Azmin Ali?

 Adakah akan wujud suatu gerakan yang lebih besar untuk menolak Menteri Hal Ehwal Ekonomi itu?
(ShahbudinHusin 27/07/2018)

0

0

votes
Article Rating
Kongsikan artikel ini


ALAMAK…APAKAH PAS PERLU MASUK BN SECARA RASMI?

Pagi tadi, dalam satu perhimpunan di Kuala Lumpur kononnya untuk mempertahankan hak Melayu dan Islam, tapi sebenarnya salah satu program kempen untuk Sungai Kandis, seorang pemimpin Pas dengan tegas mengulangi pendirian untuk melihat agar calon BN menang dalam pilihanraya kecil itu.

 “Sikap kita ialah kita nak HARAPAN kalah di Sungai Kandis. Ada yang tidak setuju?

 “Kalau setuju HARAPAN kalah, pengundi Pas nak undi macam mana?

 “Takkan nak ajar ABC (satu persatu). Rakyat di depan sudah cerdik,” kata Nasruddin Hassan, Ketua Penerangan Pas sambil disambut dengan teriakan “undi UMNO”  oleh sebahagian hadirin.

 Walaupun tidak turun berkempen bersama-sama dengan UMNO di Sungai Kandis, pendirian Pas nampaknya jelas memihak kepada parti itu.

 Itu cerita pagi tadi, tapi malam ini lain pula yang terjadi.

 Bekas Ketua Pemuda UMNO, Khairy Jamaluddin menegaskan, UMNO perlu berdikari atas kekuatan sendiri dan tidak harus bergantung kepada undi Pas untuk memenangi pilihanraya kecil ini.
“Kerjasama adalah baik, tetapi UMNO perlu berdikari daripada mengharapkan sokongan Pas untuk diterima masyarakat.

 “Kenapa kita perlu bergantung kepada parti lain?” soal beliau ketika turut berkempen di Sungai Kandis.

 Alamak…tak malukah Pas?

 Atau selepas ini Pas perlu memohon secara rasmi untuk menyertai BN?
(ShahbudinHusin 28/07/2018)

0

0

votes
Article Rating
Kongsikan artikel ini